text:
Makrelurin í føroyskum sjógvi etur seg stóran og feitan. Vit endurgeva her grein frá Vinnuvitan frá 26/05/14 Skrivað hevur Árni Gregersen
Tað vísa kanningar, sum Havstovan hevur gjørt. Kanningar yvir tvey ár vísa, at makrelurin veksur í meðal við 61 prosentum, ta tíð hann er í føroyskum sjógvi frá apríl til september.
Meðan makrelurin er í føroyskum sjógvi etur hann mest reyðæti. Tað er ikki fyrr enn tíðliga á heysti, at annað enn djóraæti verður etið. Tá er talan um hvítingsbróðir og brisling, og nakað av nebbasild.
Tað eru ikki smávegis nøgdir, sum skulu til at gøða makrelin, mánaðirnar hann er her. Um vit sum eitt einfalt dømi siga at ein millión tons av makreli koma inn í føroyska økið at fita seg upp, so er talan um 1,6 milliónir tons, sum fara úr aftur økinum um heystið, tí miðalvøksturin er um 60% fyri 3-6 ára gamlan makrel.
Altso verða 600.000 tons løgd afturat upprunaligu vektini. Vanliga verður roknað við, at 20 prosent av vektini verða førd víðari frá einum liði í føðiketuni til tað næsta, so í veruleikanum skal makrelurin eta tríggjar milliónir tons av føði, meðan hann er í føroyska økinum.


c: text/html

text:
Vit hoyra fyrsta part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Konan, ið varð lítil sum ein teskeið 13.partur
Jólakalendarin 2019
Vit hoyra 13. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Aðrir partar
Vit hoyra 10. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 11. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 12. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 14. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 15. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 16. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 17. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 16. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 19. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 2. part av jólakalendarasøguni - Konan, ið varð lítil sum ein teskeið. Alf Prøysen og Sara Kadefors eiga handritið. Erla Zachariasen; Karin Djurhuus og Guðrið Rubeksen týddi til føroyskt. Páll Daneilsen er leikstjóri og Finnur Hansen ger ljóðmyndina.\t\t\t\t\t\t\t
Vit hoyra 21. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 22. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 23. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 24. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 3. part av jólakalendarasøguni - Konan, ið varð lítil sum ein teskeið. Alf Prøysen og Sara Kadefors eiga handritið. Erla Zachariasen; Karin Djurhuus og Guðrið Rubeksen týddi til føroyskt. Páll Daneilsen er leikstjóri og Finnur Hansen ger ljóðmyndina.
Vit hoyra fyrsta part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 5. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 6. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 7. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 8. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 9. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012
Vit hoyra 20. part av jólakalendaranum "Konan, ið varð lítil sum ein teskeið". Sara Kadefors og Alf Prøysen eiga handritið. Hetta er ein jólakalendari, sum vit hava fingið úr Svøríki. Søgan var fyrru ferð at hoyra í 2012

robotstxt: allowed

filter: keep


text:
Visiónir fyri Skúlan á Argjahamri
Í okkara vísiónum fyri skúlan á Argjahamri leggja vit dent á at:
- fagna ymiskleikanum og styrkja felagsskapin
- nýta nátturuna sum íblástur
- nýta tøkni, sum fremur læring
Virðir fyri skúlan á Argjahamri
Nú vit eru komin í heilt nýtt umhvørvi og okkara nýggja skúla við øðrvísi hølisumstøðum, hava vit arbeitt við at endurskoða virðir og mál fyri skúlan.Vit hava valt at kalla tey fýra Á-ini fyri grundsúlurnar undir okkara virðisgrundarlagi.
Hesi eru:
- Ábyrgd
- Álit
- Ágrýtni
- Ávirkan
Við hesum ynskja vit at senda ein boðskap út um eitt skúlaumhvørvi, har vit taka ábyrgd hvør av øðrum.
Eitt umhvørvi, sum byggir á álit, ið er ein fyritreyt fyri trivnaði.
Har vit verða eggjað til at vera ágrýtin og arbeiðssom
og har vit gerast medvitað um, at eisini vit hava ávirkan á egna læring og trivna.


text:
Tórsfest
Tórsfest (fyrr: Ólavsøkukonsertin og Ó-festivalur) hevur verið fyriskipað í Tórshavn síðan 1986. Konsertin hevur verið hildin ymsastaðni í Havn, millum annað á Skansanum, á Skálatrøð, í Tórsgøtu og í nøkur ár í Kommunuskúlagarðinum. 2008-2010 var konsertin hildin í Tórsgøtu mitt í býnum, í 2011 varð konstertin aftur hildin á Skálatrøð, tó undir heitinum Ó-konsertin.
Tey fyrstu árini var tað FUT sum fyriskipaði árligu konsertina, ið var eitt startskot til ólavsøkuna. Konsertin lá í byrjanini 27. juli, beint áðrenn Ólavsøku. Síðan 2012 hevur Tórshavnar ítróttarráð fyriskipað ólavsøkukonsertina, og í 2014 broytti konsertin navn til Tórsfest, og flutti samstundis niðan á Vaglið í Havn. Konsertin liggur nú síðsta leygarkvøldið fyri ólavsøku, tó var eitt undantak gjørt í 2019, tá konsertin varð hildin 20. juli og 2018 varð hon hildin 21. juli. Hetta tí Gay Pride hevur lagt seg fast á 27. juli.
Í 2010 var tað Tórshavnar kommuna sum skipaði fyri konsertini og í 2011 var tað Tonleikur.fo við Elin Hentze sum fyriskipaði og samskipaði Ó-konsertina og Ó-Festivalin fyri Tórshavnar kommunu.
Staðseting av ólavsøkukonsertini[rætta | rætta wikitekst]
Ólavsøkukonsertin hevur ferðast kring býin, og tykist nú at hava funnið sítt fasta pláss á Vaglinum í Havn, undir nýggja navninum Tórsfest.
Konsertin hevur verið hesið støð[rætta | rætta wikitekst]
- 1986-87 á Skansanum
- 1988-89 á Læraraskúlavøllinum á Frælsinum
- 1990-91 við Kommandørhúsið úti við Strond (bleiv avlýst vegnað veður í 1991, og so flutt inn í Høllina á Hálsi dagin eftir.
- 1992-93 við Pakkhúsið hjá Skipafelagnum á Eystaru bryggju
- 1994-96 á Skálatrø
- 1997-2007 í Kommunuskúlagarðinum
- 2008-2010 í Mentanargøtuni, Tórsgøtu
- 2011 á Skálatrø
- 2012-13 í Mentanargøtuni, Tórsgøtu
- 2014-19 á Vaglinum í Havn
Ó-festivalur 2011[rætta | rætta wikitekst]
Í 2011 broytir konsertin navn og verður partur av størri konsepti, sum nevndist Ó-festivalurin. Sjálv konsertin var sum vanligt um kvøldið 27. juli, í 2011 varð hon á Skálatrøð. Men harafturat vóru fleiri smærri ókeypis konsertir við í Ó-Festivalinum, tær vóru ymsastaðnis í miðbýnum ólavsøkuaftan og ólavsøkudag (28. og 29. juli). Pallarnir nevndist: Áarpallur, Tórspallur, Steinatún og Skálatrøð. Skráin til Ó-konsertina 2011: Byrjað varð kl. 17, Mike, frásøgumaður, DJ Pandaboy kl. 18, Levi Mørk, býráðslimur setti Ó-Festivalin kl. 19.00. SIC, Gipsy Train, Kristel Lisberg, Brandur Enni, dansarar úr Kennir tú Margar?, FAROE5, The Dreams, Páll Finnur Páll og at enda enn einaferð DJ Pandaboy kl. 2.30. Ólavsøkuaftan framførdu føroyskir tónleikarar og sangarar á ókeypis konsertum á einum av pallunum kring um í býnum. 28. juli á Áarpalli: Elin Brimheim Heinesen, Person, Dánjal og Bjarki, Konni Kass Trio. Á Tórspalli 28. juli: Guðrið Hansdóttir, Hanus G. Johansen, Høgni Lisberg og Tinganest. 28. juli í Steinatúni: Martin & the Revelators, Sakaris. 28. juli á Skálatrøð: Angela & Hannibal, Rambo – Ungdómsbólkur, Jákup & Bára, Streingjakórið hjá Frelsunarherinum, Eldshow, DJ Rex, Joey Moe. 29. juli á Áarpalli: Marner av Lofti, Stanley Samuelsen, Jens Marni Hansen, Lív & the Zoo. 29. juli í Steinatúni: Fróði & the Pink Slips, Hamferð. 29. juli á Tórspalli: Guðrun og Bartal, Kim Hansen, Divaz. 29. juli á Skálatrøð: Angela & Hannibal, Jákup & Bára, Rambo – ungdómsbólkur, Eldshow, DJ Fox, tvey kór, Joey Moe.
Ólavsøkukonsertin 2010[rætta | rætta wikitekst]
Á góðveðurs degnum tann 23.Juli 2010, var ein ókeypis upphitingarkonsert til Ólavsøkukonsertina 2010 hildin í Vágsbotni. Diskarnir Brynjolf á Heygum, (B.A.B.Y.) og DJ Afrokid spældu síð um síð, og eisini bólkurin, Bet You Are William, vóru forbí. Filip Mortensen frá The Ghost var undirhelt. Unn Kragesteen var conferencier. Mett varð, at uml. 500 fólk møttu upp at njóta góðveðrið og tónleikin henda dagin.
Føroysku nøvnini á Ólavsøkukonsertini 2010 vóru hesi: Guðrið Hansdóttir, Bet You Are William, Crawling Blue, The Ghost, Grandma´s Basement, Hamferð, Jens Marni Hansen og Páll Finnur Páll.
Høvuðsnavnið varð danski rock bólkurin Dúné.
Aftrat hesum var tað vælumtøkta Underbeat í Perluni og hildi eitt 'Ólavsøku-rave', har tann kendi danski diskarin og internationali produsarin Kasper Bjørke spældi, saman við fleiri føroyskum diskarum, millum annað Dj Afrokid, Brynjolf á Heygum, Frau og mong onnur.
Konsertin ið 2010 varð deild upp í ein 'Høvuðspallin' ið var uttandura í Tórsgøtu. Ein 'uppkomandi-pall' inni á Gamla Reinsarínum, har uppkomandi føroyskir bólkar spældu meðan steðgur var á 'høvuðspallinum'. Og síðan Underbeat í Perluni.
Ólavsøkukonsertin 2008[rætta | rætta wikitekst]
Tey sum framførdu á Ólavsøkukonsertini 2008 vóru hesi: Hanus G. Johansen við bólki, Páll Finnur Páll, Lena Anderssen, Sic, 200, Bet You Are William, Synarchy, DJ Pete Switch, Eager To Please, Katla, Martin Joensen og Brandur Enni.
Keldur[rætta | rætta wikitekst]


text:
Rúni Thomsen: Sløkkir tú á veg út?
Fólkatalið í Suðuroynni bara minkar og minkar og eiga alarm klokkurnar at ringja.
Tað er eitt fakta at okur í Suðuroynni standa við einum stórum trupulleika og má okkurt gerast ongantíð ov skjótt.
Eg má viðganga, at eg var sera skuffaður, at okkara landsstýriskvinna herfyri staðfesti avgerðina sum undangongu maður hennara setti í verk.
Leiðslan á SS mælir til at fylgja tí tilmæli sum serkunnleikin mælir til og tað kunnu vit ikki gera annað við enn at konstatera.
Men eg haldi, at tað er júst uppgávan hjá okkara politikarum at taka tær neyðugu avgerðirnar og í hesum føri haldi eg ikki, at tað er ein røtt avgerð at niðurleggja føðideildina á SS.
Lat tað vera sagt beinanvegin at, tað at varðveita føðideildina neyvan í sjálvum sær førir til fólkavøkstur, tað skal eisini annað til. Eg vil tó fara at halda uppá, sum eg eisini hava víst á fyrr, at tá ung fólk skulu til at velja hvar tey fara at seta búgv, so kann tað hjálpa um avgerðina at tað er ongin føðideild í oynni.
Persónliga dámdi mær annars sera væl uppskotið, sum kom, um at skipa føðideildina á SS sum heimaføðing. Hetta er nokk ikki langt frá tí sum miða verður eftir í øðrum londum.
Sum ein segði við okkum tað einu ferðina vit vóru við barn “minst til at tú er IKKI sjúk”. Sjálvandi kann tað víðari í viðgongutíðini koma støður, sum gera at mælt verður til at senda eina barnakonu víðari í skipanini.
Vit hava borið 5 børn í hesa verð og hevur tað verið uttan stórvegis trupulleikar, men tó, so hava vit roynt at vera send til LS við tí eina barninum, júst tí tá varð mett at hetta var best fyri barn og mammu.
Tá okkara fyrsta fødda kom í heimin var tað á tí supermodernaða Hvidovre Hospital, har vóru umstøðurnar, nakað av tí allar flottasta.
Har var klinikk, sum var so at ikki bara mamman var innløgd, nei pápin slapp eisini at liggja inni saman við nýklaktu familjuni. Sigast skal tó at hetta var bert um alt gekk 100% rætt fyri seg. Og av tí at konan gekk yvir termin, ja so sluppu vit ikki inn á klinikkina, men bara á vanliga føðigangin.
Lat tað vera sagt at tað var nú ikki tí at føðigangurin var so ringur.
Á Hvidovre sluppu vit pápar av vera næstan so longi vit vildu, bara vit ikki órógvaðu hini á stovuni. Og eitt annað sum var á Hvidovre var at beint eftir døgurða, so vildu starvsfólkini at friður var á stovunum, so mamman kundi fáa hvíld. Tað vil siga tey vildu helst hava at vit pápar tóku vøgguna við nýfødda barninum við út á gangin í ein tíma ella so.
Ja, vit vóru har virdir sum ein partur av familjuni.
Hetta er ikki nakað sum eg veruliga hava følt aftur fyrr enn nummar 4 kom í verðina og sama nummar 5. Hetta var á føðideildini á SS. Har var at koma á eina klinikk, eftir føðingina, so komu vit inn á eina stovu og eg fekk bjóða at sova har tað fyrstu náttina um eg hevði hug. Hetta kann ikki sigast at var sama uppliving á LS við nr. 2 og 3.
Hvussu kunnu vit koma í nærheitini av hesum við ongari føðideild í Suðuroynni?
Um ein mamma við barn, skal sendast til Havnar vikur áðrenn termin og møguleikin er fyri at hon kemur at ganga har í vikur eftir termin eisini.
Hvussu kemur hetta at ávirka mammuna, tað at hon skal ganga “langt” burtur frá sínum nærmastu í langa tíð. Hvar skal mamman uppihalda sær?? Hvat verður gjørt um tað nú er fullsett á LS, tað er meira enn so komi fyri.
Er tað veruliga so, at tað skal vera frárænt pápum at vera við mammuni tað síðstu tíðina áðrenn hon skal eiga?
Eitt annað sum undrar meg í hesum er at tað júst var niðursettur ein bólkur til at arbeiða við heilsuverkinum og koma við tilmælum um hvussu tað kann skipast frameftir og so fer ein út og fremur hesa avgerð.
Sum sagt so er tað neyvan føðideildin eina sum gevur fólkavøkstur í Suðuroynni, men uttan hana fer fólkatalið heilt víst at minkað.
Tí er tað mín staðiliga áheitan á landsstýriskvinnuna enn einaferð um at taka tað neyðugu avgerðina og at fáa skipa eina føðideild aftur á SS.
Er tað peningur sum skal til, so má hann fást til vega, tí hetta er lívsneyðugt fyri Suðuroynna og fyri trivnaðin hjá familjum framyvir.
Ella er hetta byrjanin til endan, so skjótt er spurningurin á SS, Sløkkir tú á veg út???
Rúni Thomsen
Varðaborgarstjóri í Hvalba og borgari í Suðuroynni


text:
Summarfrí í hondum, og tað er uttan iva fleiri enn eg, sum dáma væl at lesa ikki bara í summarfrítíðini, men at lesa yvirhøvur. Eg havi valt tríggjar bøkur, sum eg havi lisið fyri stuttum:
- Biernes hemmelige liv eftir Sue Monk Kidd
- The Lake House eftir Kate Morton
- De urolige eftir Linn Ullmann
Serliga Biernes hemmelige liv er ein rørandi søga um ungu Lily Owens og gongur fyri seg í sunnara partinum av USA mitt í 1960´unum, tá ið m.a. rasuskilnaður og mismunur leikaði hart á. Sjálv er Lily hvít, men hevur eina afro-amerikanska barnagentu, sum hon hevur havt, síðan hon misti mammuna sum fýra ára gomul. Og akkurát deyðin hjá mammuni hevur ein týdningarmiklan høvuðsleiklut í lívinum hjá Lily og ávirkar hana á ymiskan hátt. Ein vælskrivað rørandi og humoristisk bók.
The Lake House strekkir seg yvir næstan eina øld – frá 1911 til 2004. Ein bók har fortíðin og núðtíðin verða tvinnaðar saman á ein bæði spennandi og áugaverdan hátt. Húsið Loeanneth, ið liggur í Cornwall, stendur tómt og vekir forvitni í politistinum Sadie Sparrow, tá hon hoyrir søguna um ein smádrong, ið hvarv haðani fyri góðum 70 árum síðani. Einki spurdist til horvna smádrongin aftur, og Sadie setur sær fyri at loysa gátuna, sum eisini hevur samband við kenda høvundan Alice Edevane, ið bølir yvir sínar loyndardómar, tá hon sum ung genta saman við familjuni búði á Loeanneth.
De urolige snýr seg í høvuðsheitum um minnir og brot úr lívinum hjá Linn Ullmann, har tú sum lesari fær innlit í, hvussu hon kendi tað at veksa upp við tveimum kendum foreldrum – sjónleikaranum Liv Ullmann og leikstjóranum Ingmar Bergman. Tvey kreativ foreldur, har yrkisleiðin hevði alt at siga – var ein lívsstílur, har eitt barn kanska ikki passaði so væl inn. Ein áhugaverd og rørandi bók.
Sera ymiskar bøkur, men fangandi á hvør sín hátt. Meira fæst at lesa um bøkurnar við at trýsta á bókaheitini.
Allar tríggjar bøkurnar kunnu lænast á Býarbókasavninum í Havn.


text:
15. Apr 2011
Rafael van der Vaart hevur í mong ár verið ein bóltsnillingur á hálendska landsliðnum. Nú spælir hann við Tottenham í Onglandi og er teirra toppskjútti. Tað vóru ikki mong, ið væntaðu, at Tottenham kom víðari í Champions league kappingini eftir 4-0 tapið fyri Real...
14. Apr 2011
Árliga kvøldskúlaframsýningin av handaligu næmingaavrikunum verður í Eysturskúlanum leygardagin 16. apríl og pálmasunnudag 17. apríl frá kl. 14.00 – 19.00. Meðan framsýningin er, er fjølbroytt skrá á pallinum við sangi, tónleiki, sjónleiki og fimleiki. Skráin kemur seinni. ...
12. Apr 2011
Tá Sjóvinnubreytin luttók á North Atlantic Fish Fair í Klaksvík síðsta hósdag, vóru fleiri kappingar í gongd. Kappingarnar vóru tríggjar í tali, og í øllum trimum førum hevði tann vitjandi møguleikan fyri at vinna ein iPad. Jón Steintún, næmingur á Sjóvinnubreytini í nám x var...
12. Apr 2011
Heimsstjørnan Lady Gaga hevur tey seinastu árini fylt nógv í miðlunum við hennara tónleiki, og hennara máta at klæða seg uppá. Nú er tað hennara túrur at gera av, hvat skal skrivast í MetroXpress bløðunum. Tann 17. mai setir Lady Gaga seg sum gestaritstjóri í...
12. Apr 2011
Tann 20 ára gamli Simon var ikki serliga leingi við í Paradise Hotel, men nú er aftur sett fokus á hann, aftaná ein heldur villan túr í býnum. Simon hevði verið til eitt Paradise-event, og fór síðani til Lillebælt, har tað so endaði galið....
08. Apr 2011
Í mai verður eitt øðrvísi tiltak í Perluni í Tórshavn. Talan er um Gaming.fo Cup, har bestu telduspælarar í Føroyum fara at kappast hvør móti øðrum.Kompetetiv telduspæling, eisini kallað E-sport, er ein stórur ídnaður í londunum kring okkum, og hevur eisini nógvar føroyskar spælarar og...
08. Apr 2011
ÓRÓ er tann næsta fløguútgávan hjá Orka. Hon varð upptikin á køldum betongi í saltsøluni í Tórshavn í februar 2010, tá kavin lá tjúkkur. Orka leigaði bygningin í ein mánað, setti mikrofonir og geofonir á allar tríggjar hæddirnar, trappur og í...
08. Apr 2011
35 ára gamla Mari Jose Cristerna frá Mexico er sera glað fyri vampyrar, og tað er heldur ikki ringt at fáa eygað á, hvat tað er, sum henni dámar. Sum 17 ára gomul valdi hon at gifta seg. Hon fekk sær útbúgving sum...


text:
Emilius Marius Georgius Løbner
Emilius Marius Georgius Løbner (1766 - 1849) var amtmaður í Føroyum frá 1816 til 1825. Tað var Løbner, sum í krígsárunum fyrst í 19. øld tók stig til at fáa eitt samlað yvirlit yvir fólkatalið og vinnumøguleikarnar hjá hvørjum einstakum húsarhaldi í landinum. Burturúr hesum arbeiði komu Løbners talvur í 1814, sum hava upplýsingar um fólkatal, jarðarogn, neytahald, seyðahald, kornvelting, bátatal, ull og fugl í øllum Føroyum.
Í 1825 fór heilsan at bila hjá Løbner. Hann flutti av landinum, og Christian Tillisch varð settur sum fyribils amtmaður, og í 1828 varð hann tilnevndur amtmaður.


text:
Akstovan er stovnað í 1960 undir navnium Bileftirlit Føroya. Húsast varð í leigaðum hølum til 1987, tá flutt varð í nýggjan bygning á Hoyvíksvegi 57 í Tórshavn.
Umframt at stíla fyri koyriroyndum, fremja akfaratøkniligar kanningar og vera øðrum mynduleikum til hjálpar í ferðslumálum, varð virkisøkið munandi víðkað, tá Akstovan í 1996 yvirtók umsitingina av akfaraskránni og koyrikortskránni frá Føroya Landfúta. Í 2000 yvirtók stovnurin vegskattaumsitingina frá Føroya Gjaldstovu og í 2004 varð umsitingin av skrásetingargjøldum yvirtikin frá Toll og Skattstovu Føroya.
Í 2005 varð navnið broytt til Akstovan, sum úrslit av menning av organisatiónini, samstundis sum vit eisini fingu nýtt búmerkið.


text:
- Øll Størv (71)
- Byggivirksemi (3)
- Fiskavøruídnaður (0)
- Fiskiskapur (0)
- Flutningur (1)
- Flutningur sjóvegis (1)
- Fyrisiting og tænastur (19)
- Gistihús og matstovur (7)
- Handil og umvæling (5)
- Heilsu- og almannaverk (26)
- Kunningartøkni (1)
- Skipasmiður og smiður (3)
- Undirvísing (1)
- Vinnuligar tænastur (4)
Avloysari til móttøkuna á Hotel Føroyum
Hevur tú áhugað fyri ferðavinnu? Og ert tú strukturerað/ur og tænastusinnað/ur? So er tað møguliga tær vit leita eftir. Hotel Føroyar leitar eftir einum avloysara til móttøkuna.
Vit vænta, at tú kanst arbeiða í vikuskiftunum og annars, tá ið tørvur er á tí.
Uppgávur:
- Fyrisitingarligar uppgávur í samband við móttøkuarbeiði
- At inn- og útskriva gestir
- Hjálpa og vegleiða gestum okkara við fyrispurningum
Vit bjóða tær góða upplæring, eitt spennandi arbeiðsumhvørvi umframt góðar og dugnaligar starvsfelagar.
Send tína umsókn til móttøkuleiðara moritz@hotelforoyar.fo


text:
Lambskjøt í gularótum
Arbeiðsháttur
Flys gularøturnar og sker leykirnar í smá pettir og legg alt í eitt fat, sum er so mikið stórt, at eitt tjógv fær ligið í. Lat umleið 3 dl av vatni í fatið og krydda kjøtið við salti og pipari og koyr so tveir heilar hvítleykir í. Ikki pilka skalið av hvítleykinum.
Set alt inn í ovnin á 180 hitastigum í tríggjar tímar.
Sker eplini í skivur og legg tey í eitt fat. krydda við salt pipar og sker 4 puntar av hvítleyki í smá petti og lat út yvir eplini. Stoyt so mikið av róma omaná at eplini eru hálv undir í rómanum. Set í ovnin í 30 minuttir til 40 minuttir. Ið hvussu er, til rómin er næstan burtur úr fatinum, tað vil siga, at eplini hava upptikið næstan alla vætuna úr rómanum.
Sós
Brúka vatnið frá fatinum við kjøti, gularótum, leyki og hvítleyki og blanda tað við mjøl/róma. Krydda eftir smakki. Koyr liting í.
Servera við heitum reyðkáli.
TilfarEitt tjógv
Salt
Pipar
Hvítleyk
2 kilo av gularótum
1 kilo av leyki
2 kilo av eplum
Róma
Reyðkál


text:
Innihald
Alt innihald á hesum síðum hevur verið gjølla kannað og rættað. ENJO Faroe Islands tekur tó onga ábyrgd av rættleikum, tíðarbæri, fullkomileika ella dygd av upplýsingunum.
Endurgjaldskrøv ímóti ENJO Faroe Islands, sum vísa til materiellar ella innbiltar skaðar, sum eru íkomnir vegna nýtslu ella vantandi nýtslu av veittu kunningini, ella av ófúllfíggjaðari kunning, eru strangliga útilokað, treytað av at eingir alvorliga gáloysnir skeivleikar kunnu ávísast ímóti ENJO Faroe Islands.
ENJO Faroe Islands vil týðiliga gera vart við rættin til at broyta partar av ella alla síðuna, broyta, rætta, strika ella steðga at hava síðuna á netinum uttan nakra ávaring.
Leinki
Í teimum førum har ENJO Faroe Islands vísir beinleiðis ella óbeinleiðis til heimasíður hjá triðjamanni (“Leinki”), hevur ENJO Faroe Islands bara ábyrgdina, um vit hava neyvan kunnleika til, og um tað er tekniskt gjørligt og rímiligt hjá okkum at forða fyri brúki, um so er at ólógligt innihald er á síðunum.
ENJO Faroe Islands slær hervið týðiliga fast, at tá vit vístu til leinkini, vístu tey ikki til nakað ólógligt. ENJO Faroe Islands hevur onga ávirkan á núverandi ella framtíðar innihald á síðunum. ENJO Faroe Islands vil tí týðiliga vísa frástøðu til allar broytingar, sum eru gjørdar á síðunum, aftaná at vit hava lagt leinki til tær. Hetta sama er eisini galdandi fyri tað sum triðjapersónar skriva í gestabøkur, kjakbólkar og á teldupostlistar, sum ENJO Faroe Islands hevur gjørt.
ENJO Faroe Islands hevur ikki ábyrgdina av innihaldinum, tøkinum og neyvleikanum av teimum leinkjaðu síðunum, heldur ikki av teirra tilboðum, leinkjum ella lýsingum. ENJO Faroe Islands kann ikki ábyrgdast fyri ólógligt innihald, skeivt ella ófullfíggjað innihald, og serliga ikki fyri skaðar, sum standast av nýtslu ella vantandi nýtslu af kunningini á leinkjaðu síðunum.
Upphavsrættur
ENJO Faroe Islands ger alt fyri at hava vanligar upphavsrættir í huga í øllum okkara útgávum. Um talan hóast alt verður um brot á upphavsrætt, fer ENJO Faroe Islands, aftaná at hava boðað frá tí, at strika ella merkja umtalaða lutin við hóskandi upphavsrættarligum upplýsingum. Øll merkinini og vørumerkini á heimasíðuni hjá ENJO Faroe Islands eru vørumerki ella skrásett vørumerki hjá teirra eigarum.
Upphavsrætturin til innihaldið hjá ENJO Faroe Islands ella til økisnavnið www.enjo.net er eittans tillutað ENJO Faroe Islands. Avritan av myndum, ljóðum ella teksti í øðrum talgildum ella prentaðum útgávum uttan formliga góðkenning frá ENJO Faroe Islands er strangliga bannað.
Fráboðan
Hendan heimasíðan brúkar Google Analytics, sum er ein netgreiningartænasta frá Google, Inc. (“Google”). Google Analytics brúkar farspor (cookies), sum eru tekstfílur goymdar á tíni teldu, til at hjálpa við at greina tína nýtslu av heimasíðuni. Upplýsingarnar, sum verða fingnar til vega frá farsporinum um tína nýtslu av heimasíðuni (harímillum tín IP-adressa), verða sendar til ein Google-ambætara í USA og goymdar har. Google brúkar hesar upplýsingarnar til at eftirmeta tína nýtslu av heimasíðuni, gera frágreiðingar um heimasíðuvirksemi til vevstjórarnar og at veita aðrar tænastur sum hava við heimasíðuvirksemi og alnetsnýtslu at gera. Google kann eisini flyta hesar upplýsingarnar til triðjamenn, tá lógin krevur hetta, ella um so er at triðimaðurin viðger hesar dátur fyri Google. Tú kanst nokta innleggingini av farsporum við at velja hóskandi stillingar í tínum netkaga; legg tó til merkis, at tað møguliga ikki ber til hjá tær at nýta heimasíðuna til fulnar, um tú gert tað. Við at nýta hesa heimasíðu, góðtekur tú, at Google viðger dátur um teg og á tann hátt, sum greitt varð frá omanfyri. Sum brúkari á heimasíðuni váttar tú, at vevstjórar á heimasíðuni, teirra avloysarar, teirra umboðsfólk, atknýttar fyritøkur, forstjórar, leiðarastarvsfólk, starvsfólk og teirra partaeigarar góðtaka onga ábyrgd í sambandi við útveganini, flutninginum, viðgerini ella greiningini av omanfyrinevndu dátunum, og tí kunnu eingi endurgjaldskrøv verða sett fram móti hesum persónum ella rættargildu heildum.
Løgfrøðiligar avleiðingar
Hendan skuldfrágongan skal síggjast í ljósinum av hjáveruni av alnetinum, sum er leinkjað til hesa síðu. Skuldu partar av, ella einstakar orðingar ikki, ella ikki longur, fullkomiliga verið sambært vanligu lógarstøðuni, eiga hinir partarnir av síðuni at standa órørdir, hvat innihaldi og gildi viðvíkur.
ENJO Føroyar
Tjarnarlág 41
100 Tórshavn
Føroyar
Telefon: + 298 31 43 53
Fartlf.: + 298 22 66 03
Teldupostur: fo.enjo@gmail.com


text:
Ása Olsen helt hesa talu í samband við handanina av fyrstu kærleikskúluni 2014:
Góðan morgun øllum somul. Eg fari vegna stýrið í Dugna, at bjóða tykkum øllum at vera vælkomin til avdúkanina av Kærleikskúluni 2014.
Kærleikskúlan er sniðgivin av einum av okkara mætu og fjøltáttaðu listafólkum, og vil eg takka Astrid Andreasen fyri, at hon tók hesa avbjóðing uppá seg. Sum tað stóra listarfólk hon er, hevur hon lagt eitt yndisligt valaverk úr hondum.
Kærleikskúlan 2014 ímyndar móðurkærleikan, sum ikki eigur sín líka.
Tað er Dugni og Listasavn Føroya, ið standa fyri tiltakinum, og sølan av kærleikskúluni fer óskerd til Dugna, ið hevur til endamáls at stuðla arbeiðstarnaðum við mennandi virksemi og útbúgving.
Hesin dagurin er eisini dagurin, har fyrsta Kærleikskúlan verður handað til eina virðiliga fyrimynd og er tað fallið í mín lut, sum stýrisforkvinna í Dugna, at handa hesa fyrstu Kærleikskúluna við hetta høvi her í dag. Og føli eg tað sum ein stóran heiður.
Stýrið fyri Dugna: Jóhann Samuelsen, Karin Kjølbro, Magni á Deild Olsen, Jórun Gardar Bringsberg og Ása Olsen, avgerð, hvør skal hava heiðurin.
Hendan Kærleikskúlan ímyndar móðurkærleikan, ið ber boð um kærleika, fjálva, umsorgan, mildleika, eymleika, hjálp, og nærveru.
Hetta eru alt føgur orð, men tó sonn og ímynda fyri stóran part fyrimyndina, sum í ár fær fyrstu kærleikskúluna handaða, fyri sítt ótroyttiliga og áhaldandi arbeiði innan eitt øki, har tey sum koma til hana, í mongum førum eru uppgivin alla aðrastaðni á vegnum.
Vit tosa nógv um hugtakið inklusión í dag, og stundum kennist tað sum, at vit ikki heilt vita, hvat orðið merkir. Mong av teimum, sum eru komin til hesa fyrimynd, hava kent seg útihýstan, uttanfyri, uttan møguleika fyri, at fáa eina framtíð sum onnur.
Tá tey eru komin til hesa kvinnu, er hon farin um tey, sum ongin annar hevur verið førur fyri áður. Hon hevur givið sær tíð saman við teimum, fingið eitt hjarta til hjarta forhold til tey, hevur fevnt tey og givið teimum nýggja vón.
Hon er djørv, áhaldandi, gevur ikki upp og gevur øðrum mót.
Stórur partur av hennara arbeiði er ókeypis, og tá hon verður spurd um, hvat hennara størsta uppliving er, svarar hon uttan at ivast, at tað størsta er at síggja, at hesir næmingar fáa eina útbúgving, eitt lív og at tey reisa seg aftur.
Hon kom sjálv í eina støðu, har hon fekk ein son, sum var lesi- og skriviveikur og ongin hjálp var at fáa nakrastaðni. Hon er úr Noreg og hevði samband við heimlandið fyri at vita, hvussu man gjørdi har, tá man stóð við einari avbjóðing sum hennara.
Hon er rættiliga avgjørd tá hon sigur, at tað skal ongantíð vera soleiðis í Føroyum, at man stendur einsamallur við einari so stórari avbjóðing sum tað er, at fáa eitt barn, sum er lesi- og skriviveikt og ikki fáa hjálp nakrastaðni.
Hon byrjaði við hjálp frá Doris Hansen og Hallgerð Hansen at undirvísa næmingum, sum vendu sær til Felagið fyri lesi- og skriviveik. Fyrstu tíðina hildu tey til í MBF húsinum. Í dag hava tey skúla í Tróndargøtu, har 40 næmingar ganga regluliga til undirvísing.
Næmingarnir fáa tilfar, sum er tillaga til tann einstaka næmingin, og lærarar verða settir at undirvísa eftir, hvussu teir passa saman við einstaka næmingin.
Fyri at sleppa at undirvísa á hesum skúlanum, skulu lærararnir brenna fyri tí, annars kunnu teir ikki vera har.
Fyrimyndin, Anna Karin Kjeld, sum stýrið fyri Dugna hevur valt at heiðra í dag, er ikki ein kvinna, sum er nógv at síggja og hoyra í almenna rúminum. Tó eru tað mong bæði gomul og ung, sum hava fingið nýggja framtíð og vón, við at koma undir hennara veingir.
Dugni fegnast um hendan møguleikan, at geva tær hesa viðurkenning, og vil eg ynskja tær hjartaliga tillukku við heiðurinum.
Eg skal við hesum biðja teg Anna Karin Kjeld um at koma upp higar, so eg sleppi at handa tær fyrstu kærleikskúluna í 2014.
Ása Olsen


text:
Andar tú asbeststøv í teg í bert tvær til fýra vikur, kann hetta vera nógmikið til, at tú verður ólekiliga sjúkur av krabbameini. Talið av dønum, sum hvørt ár fáa staðfest krabbameini av hesi orsøk, er heili 400. Eftir fólkatalinum svarar tað til, at umleið fýra føroyingar gerast álvarsliga sjúkir av avbeststøvi um árið.
Ein vísundalig kanning, sum varð almannakunngjørd fyri fáum árum síðan, staðfestir nevniliga, at fólk, sum arbeiða við asbesti og fáa asbeststøv í seg, kunnu gerast fongd við ólekiligum lungnahinnukrabba. Tað er gomul vitan, at asbest er vandamikið, og tí hevur hetta tilfar eisini verið ólógligt í fleiri ár.
Leiðandi yvirlæknin á sjúkrahúsinum í Slagelse í Danmark, Rolf Petersen, sum eisini hevur skrivað vísundaliga grein um evnið, er ovfarin av, at asbest kann gerast deyðiligt eftir so stuttari ávirkan á likamið. Sambært nevndu kanning skal ógvuliga lítið til, áðrenn vandin fyri lungnahinnukrabba veksur. Krabbi í lungnahinnuni er sjáldsom sjúku, men hon er sera álvarsom.
Av teimum umleið 400 tilburðunum av krabbameini í Danmark um árið, sum standast av asbesti, er talan um einar 100 tilburðir av lungnahinnukrabba. Yvirlæknin heldur, at tað hevði verið skilagott við einari greining og neyvari kunning um vandan við asbesti, tí asbest er líka sum farið í gloymskuna hjá fólki.
Johnni Hansen, sum granskar í arbeiðsumhvørvi og krabbameini fyri Kræftens Bekæmpelse, sigur, at nógvir ungir handverkarar eru ikki greiðir yvir, at gamlir bygningar kunnu vera bjálvaðir við asbesti. Ungu handverkararnir vita ikki, hvussu vandamikið tað er, tí teir vóru børn ella óføddir, tá trupulleikin var nógv frammi í sjeyti-og áttatiárunum.
Hann vísir til eina arbeiðsætlan í Pólandi, sum miðjar eftir, at alt asbest skal verða kortlagt og beint burtur fyri ár 2032. Gransking á Aalborg Universitetssjúkrahúsi hevur víst, at eisini fólk í familjuni og sambúgvar hjá asbest-raktum sjúklingum kunnu gerast álvarsliga sjúk.
Í Danmark, har tað tað verður goldið fyri eitt nú at brúka vatn, hevur verið spurt, um regnvatn av taki úr asbesti kann brúkast sum drekkivatn. Men, her verður mælt til, at slíkt takvatn ikki verður drukkið.
Víst verður á, at tá takpláturnar eru vorðnar gamlar og byrja at molast sundur ella brotna, kunnu spønir í slíkum føri enda í regnvatninum, og tí verður mælt til, at regnvatn av asbesttaki ikki verður endurnýtt sum drekkivatn.
Í danskari vegleiðing verður sagt, at eternittplátur, sum eru framleiddar fyri 1984, altíð hava asbest í sær. Hinvegin kann eternitt, sum er framleitt í árunum 1984-1988, hava asbest í sær. Men, eternitt, framleitt eftir 1988, er ikki fongt við asbesti.
Grein hevur verið á danskari tíðindasíðu um barnagarð í Billund kommunu, har námsfrøðingar høvdu funnið lutir úr eternitti við asbesti í, tá tey vóru í holt við at veksa um spæliplássið. Úrslitið varð, at nevnda økið í barnagarðinum varð avbyrgt, meðan kanningar skuldu gerast.
Men, eitt er so, hvat liggur í jørðini, og hvat vit hava á takinum, nú vanligt er, at tøk og partvís húsaklædningar kunnu vera úr eternitti.
Tey, sum gingu í haganum - eisini í føroysku náttúruni - plagdu í sínari tíð at síggja beru eternittrørini stinga undan moldini, og tað var og er partvís framvegis úr hesum rørum, at vit í Føroyum fingu okkara drekkivatn.
Tað eru longu fleiri ár síðan, at danska Umhvørvisstýrið umhugsaði at gera eina kanning sum ætlandi skuldi staðfesta, um gomlu vatnrørini í Danmark eru ein heilsuvandi. Gomlu rørini, sum eitt nú drekkivatn rennur ígjøgnum, eru nevniliga úr eternitti við asbesti í.
Kanningin skuldi vísa, um tað møguliga loysna asbestfiprur innan úr hesum rørum, sum síðan um drekkivatnið enda í menniskjum. Tað var í sínari tíð Dansk Eternitfabrik í Aalborg sum framleiddi hesi rør, og bara í Aalborg vóru 200 kilometrar av tilsamans 600 kilometrum av vatnrørum úr hesum tilfari.
Men, tað er ikki bara í Aalborg, at hesi rør eru brúkt. Tey eru nevniliga brúkt um alt Danmark og í øðrum londum eisini, eitt nú í Føroyum, her drekkivatn framvegis rennur gjøgnum gomul eternittrør.
Við tað, at danir bora gjøgnum kálk fyri at fáa vatnið upp, er møguleiki fyri, at fiprur úr asbesti í vatninum verða ”kapslaðar” við kálki inni í rørunum og tí kanska gerast minni skaðiligar í drekkivatninum av hesi orsøk. Hinvegin eru tað ikki smápengar, sum tað hevði kostað at tikið øll eternittrør upp og lagt onnur ístaðin.
Tí eru tað kommunur, sum hava skift ein part av slíkum rørum út um árið.
Í 1920-unum og 1930-unum vórðu rør úr stoypijarni brúkt til vatnleiðingar, og eternittrørini komu serliga í fimmti-og sekstiárunum. Spurningurin hevur verið, um vandin við at drekka vatn, sum rennur gjøgnum eternittrør, stendur mát við kostnaðin av at skifta gomlu rørini út.
Øll vita í dag, at asbest kann vera lívsvandamikið, um tað sleppur inn í likamið um andarásina, men spurningurin er, hvør støðan er, um asbestfiprur eru í drekkivatninum. Norskar kanningar hava víst, at mikroskopiskar restir av asbestfiprum eru í drekkivatni, sum rennur í nevndu rørum. Men, talan er eftir øllum at døma um so smáar nøgdir, at ivasamt er, um tær yvirhøvur kunnu hava nakran týdning fyri heilsuna.
Keldur: Jyllands-posten.dk/ Ing.dk (Ingeniøren)


text:
Eg lurtaði eftir einari fløgu hjá SALT herfyri, og so hoyrdi eg sangin ”Difference”. Eg hevði ikki hoyrt sangin áður, men ein regla setti seg fast í mínum tonkum.
Does it make any difference to you if a soul dies in sin, God has told you to win will it make any difference to you.
Fyristilla tær at Jesus kemur aftur, og tú verður tikin við, men eftir standa tínir floksfelagar, starvsfelagar ella grannar og spyrja teg ”Hví fortaldi tú ikki okkum um Jesus?”
Vit hava so nógvar umberingar, tá Gud kallar okkum at vitna ella gera okkurt fyri seg. Hvat um tú ert lýðin? Hvat kann Gud ikki brúka okkum til, tá vit eru lýðin?
Tað er mangan at lýdni mótivegis Gudi hevur bjargað einum menniskjalívi, bæði fysiskt og andaligt.
Eg hoyrdi einaferð ein vitnisburð frá einari gentu, ið hevði fingið kall at fortelja sínari vinkonu, at hon var góð við hana. Hon útsetti og útsetti, men tá hon so einaferð var lýðin, fortaldi vinkonan, at hon hevði givið upp og ætlaði ikki at liva meir, um hon ikki fekk at vita, at onkur var góður við seg.
Ger tað mun fyri teg, um ein sál glatast, sum Gud hevur biðið teg vitna fyri?


text:
Tíðindi
Broytingar í samband við korona
Nú koronavirus enn eina ferð er farið at gera um seg í føroyska samfelagnum, verða hesar broytingar gjørdar á ...
Blákrossheimið er í summarfrí
Frá í dag av, fríggjadegnum 24. juli, er Blákrossheimið farið í summarfrí. Vit opna aftur mánadagin 31. august...
“Sýrutripp”, ein rúsfríur kokkteyl
https://youtu.be/nEcdvUCFqv4 Blái Krossur Føroya og Ráðið fyri Ferðslutrygd samstarva aftur í ár um tiltak við...
Galdandi tilmæli í samband við korona, juni 2020
Atgongdin, sum tey, sum ynskja at vitja á Blákrossheiminum, hava, er enn avmarkað orsakað av korona. Eingin vi...
Ársfrágreiðingin 2019 er útkomin
Ársfrágreiðingin fyri Blákrossheimið í 2019 er nú komin út. Hon er handað nevndini nevndini fyri Blákrossheimi...
Blákrossheimið tekur aftur ímóti nýggjum búfólkum
Síðan tilbúgvingin viðvíkjandi koronavirus byrjaði, hevur Blákrossheimið ikki tikið ímóti nýggjum búfólkum. Me...
Vegleiðing í samband við samtalur á netinum
Eins og áður kunngjørt, so bjóðar Blákrossheimið samtalur á netinum, nú koronatilbúgvingin er galdandi fyri fø...
Nýggj heimasíða og podvarp
Blákrossheimið hevur júst fingið nýggja heimasíðu. Snotiliga síðan varð sjósett fyri eini viku síðani, 1. aprí...
Blákrossheimið bjóðar viðgerð yvir netið
Eins og nógvir aðrir stovnar, so hevur COVID-19 virusið ávirkað virksemið á Blákrossheiminum. Viðgerðarstovnur...
Kunngerð frá Blákrossheiminum í samband við Covid-19
Í samband við Covid-19 smittuvandan, verður eingin vitjunartíð á Blákrossheiminum leygardagar og sunnudagar. H...
Starvslýsing: Deildarsjúkrarøktarfrøðingur til Blákrossheimið
Sum deildarsjúkrarøktarfrøðingur á Blákrossheiminum kemur tú, at hava ábyrgd fyri avrúsing, visitatión ...


text:
13. desember 2013
Tað er í kvøld, fríggjakvøld, at framskundaði dysturin verður spældur.
Í kvøld, klokkan 19.30, beint eftir nátturða, spæla vit avgerandi dyst í landskappingini.
Vit spæla á heimavølli, so alt borgar fyri einum óførum fríggjakvøldi.
Leikarnir lova at gera sítt, og so er bara hjá okkum at fylgja tropp, og fylgja teimum við rópum og geylan tvørturígjøgnum dystin.
Faldarin skuldi verið komin til øll húski í Hoyvík, men vegna sonevndum dómaratroti og fylgjandi broytingum verður hann ístaðin til taks í Hoyvíkshøllini í kvøld.
Eisini ber til at lesa hann á heimasíðu felagsins. Tað er bara at trýsta á faldara-logoið:)
Skeltið, sum vit hava fólk at seta upp fyri okkum, hevur verið uppi, men hesi somu fólk taka tað niður aftur, so at vit sleppa undan misskiljingum.
Tí sambært tí er dystur sunnudagin.
OG TAÐ ER TAÐ JÚ IKKI.
TAÐ ER Í KVØLD, AT DYSTUR ER.
So, drívið á, leikarir sum fjepparir, tí nú er at spenna afturpartin, halda tunguna mitt í munninum og skaffa hasi tvey so sera umráðandi stigini í dystinum um at náa finaluni.
H71!!!!!
25. juli
18. juli
23. juni
14. juni
12. juni
27. mai
21. mai
7. apríl
15. februar
13. februar
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Útbúgvið føroyingar til møguleikar
2013-08-03 15:49
Í samband við umrøðuna av løgmansrøðuni eri eg endurgivin fyri at siga, at vit hava ov nógvar akademikarar í Føroyum.
Hetta vil eg ikki hava sitandi á mær og ynski at koma við eini rættleiðing.
Boðskapurin hjá mær var og er framvegis, at vit eiga at leggja dent á at hava útbúgvingar her heima, sum hóska til okkara samfelag. Vit eiga at eggja og stimbra til útbúgvingar har størv eru til tey ungu eftir lokna útbúgving. Soleiðis, at tey ikki ímóti sínum vilja, eftir loknan lestur, noyðast uttanlanda at arbeiða, tí ongi arbeiðstilboð eru her.
Sjálvandi skulu okkara ungu útbúgva seg, og tey skulu eisini sjálvi avgera hvørja útbúgving tey ynskja at fara undir.
Sjálvt í Danmark hava politikarar og fjølmiðlar sett spurnartekin við fleiri hægri útbúgvingar, um hesar hóska til tað danska samfelagið. Í Føroyum eiga vit eisini at seta spurnartekin við hetta.
Eg standi fast við innihaldið í tí sum eg eri endurgivin fyri at siga í fjølmiðlunum, men yvirskriftin (ov nógvir akademikarar í Føroyum) er misvísandi.
Eg krevji, at vit ikki geva okkara ungdómi útbúgvingar, sum taka nógv ár uttan arbeiðsmøguleikar aftaná. Tað er uttan mun til hvør útbúgvingin er.
Ungdómurin skal hava møguleikar.
Elsebeth Mercedis Gunnleygsdóttur, løgtingslimur


text:
Framsókn skal boða frá, at 42 ára gamli Karlot Hergeirson verður valevni fyri flokkin, tá løgtingsval verður.
-Eg havi verið við í Framsókn frá byrjan. Eg havi líka frá barnsbeini havt áhuga í samfelagsviðurskiftum og politikki. Eftir at hava verið politisk heimleysur í eina tið, eftir at flokkurin sum eg hevði stuðlað frá heilt ungum árum, hevði flutt seg nógv frá sínu stevnuskrá, kom eg skjótt inn undir tann appilsingula fanan, tá tað gjørdist mær greitt, hvørji virði ætlanin var at stovna Framsókn á, nevniliga tey trý frælsini: tjóðskaparligt, vinnuligt og persónligt frælsi.
-Tey trý frælsini er grundleggjandi fyri meg, tí uttan eitt frælst menniskja, við frælsum vinnumøguleikum, í einum frælsum landi, er eingin framtíð.
– Aftur hesuferð hevur Framsókn víst mær álit og boðið mær at vera valevni til komandi løgtingsval. Eg haldi tað vera týdningarmikið, at tey ið hava eina meining hvussu landi skal stýrast, tora at bjóða seg fram og sleppa at gera mun..


text:
2010
HendingarRætta
- 4. apríl - Senegal í Afrika fekk sjálvstýrið
- 15. november - NATO gavst við eftirlitsvirkseminum á Sornfelli
ÍtrótturRætta
FótbólturRætta
- 1. januar - FC Suðuroy varð stovnað.
- 29. september - KÍ kvinnurnar spældu seinasta dystin, sum var móti EB/Streymi og vunnu 7-1. Tær vunnu føroyameistaraheiti enn einaferð, tær vunnu við 54 stigum, tær vunnu 17 dystir, spældu 3 javnar og taptu ongan dyst.
- 16. oktober - Seinasta umfarð í 1. deild var leikt. 07 Vestur og KÍ vunnu teirra seinastu dystir, 07 Vestur vann deildina við 61 stigum, KÍ flutti upp við 58 stigum.
- 23. oktober - HB spældi seinasta dystin í Vodafonedeildini og gjørdist føroyameistari. FC Suðuroy leikti móti AB á Argjum og skuldi bara fáa 1 stig fyri at varðveita sessin í bestu deildini, men tapti 1-0, samstundis sum B71 tapti 9-1 og álíkavæl varðveitti sessin í Vodafondeildini. Tað var longu greitt áðrenn seinasta umfarð, at AB flutti niður.
SvimjingRætta
- 11. august - Pál Joensen vann silvur til EM í Budapest í 1500 m frí við tíðini 14.56.90, sum var hansara besta tíð og nýtt norðurlendskt met. Tað var av ítróttar viðmerkjarum mett at vera størsta altjóða ítróttarbragd av føroyingi til tá.
Frælsur ítrótturRætta
- 6. mars - Bjørk Herup Olsen, 3.000 metra føroyskt innandura met í Renning
HavrógvingRætta
- 31. juli - Føroyski rógvarin og ævintýrarin Livar Nysted setti nýtt heimsmet saman við trimum øðrum, tá teir róu um Atlantshavið úr New York til Scilly Oyggjarnar á 43 dagar, 21 tímar og 26 minuttir. Gamla metið, ið var 114 ára gamalt, varð sett av tveimum norðmonnum.
FøðingarRætta
AndlátRætta
- 4. mars - Etta Cameron, danskur tónleikari
- 3. apríl - Eugène Terre'Blanche, leiðari Afrikaner Weerstands Beweging
- 10. apríl - Lech Kaczyński, forseti Póllands
- 24. mai - Anneliese Rothenberger, týsk operasangarinna (f. 1924)


text:
Mangulin á landmátarum og landinspektørum er alstórur bæði í Føroyum og grannalondunum. Tá Umhvørvisstovan skuldi seta tvey størv sum hjálparfólk innan hetta økið, fekk Nudlavirkið uppgávuna at gera eina lýsing.
Hetta eydnaðist sera væl – ikki nóg mikið við, at umleið 50.000 fólk hugdu at lýsingini, Umhvørvisstovan fekk nógvar umsóknir og setti tvey dugnalig fólk í starv.
Her er talan um fjølbroytt og spennandi starv, og tí var upplagt at velja ein spennandi lýsingarleist.
Tá ein av uppgávunum hjá landmátarum og inspektørum er at flúgva við dronu, og man skamt omanfyri Umhvørvisstovuna hevur eitt økið, ið stendur í blómandi vøkstri, so var skjótt frá hugskoti til framleiðslu.
Marjun Eysturoy, ið júst var liðugt útbúgvin sum landinspektør, var á veg heim til Føroyar, og ein frálíkan sólskinsdag fóru vit við Marjuni, eini dronu og eini ætlan niðan í nýggjastu útstykkingina undir Kongavarða.
Ímillum sprongihettur, gummigeitir og buldosarar filmaði dronan Marjuna, nýggju útstykkingina, næstnýggjastu útstykkingina har nógv hús longu eru í gerð, nýggju ítróttarhøllina, nýggju raðhúsini, upprunaligu raðhúsini og háhúsini, havnaútbyggingina, nýggju brúnna um Sandá, Glasir, Skúlan á Fløtum og Musikkskúlan, alt arbeiði, ið hava havt tørv á landmátarum og inspektørum.
Vit ynskja nýggju hjálparfólkunum á Umhvørvisstovuni góða eydnu við starvinum og vóna, at lýsingin eisini hevur gjørt ung fólk varug við, at landmátaraútbúgvingin er ein spennandi lívsleið.


text:
Ruanda
Lýðveldið Ruanda (enskt: Republic of Rwanda, franskt: République du Rwanda og kinyarwanda: Repubulika y'u Rwanda) er eitt lítið land í Miðafrika. Ruanda hevur mark við Burundi í suðri, Tansania í eystri, Uganda í norðri og í vestri við Fólkaræðiliga Lýðveldið Kongo. Høvuðsstaðurin í Ruanda er Kigali. Kigali er eisini størsti býur og hevur uml. 1 mió. íbúgvar.
Almennu málini eru fýra í tali, kinyarwanda, enskt, franskt og swahiliskt. Fólkatalið í landinum er 11,7 milliónir. Landið er eitt av fátækastu londum í heiminum. Á vári 1994 fóru ósigandi ræðuleikar fram í Ruanda. Í 100 dagar drupu hutuar eina millión tutsiar, meðan ST-herlið hjálparleys hugdu at. Tey høvdu nevniliga fingið boð frá ST um at varðveita friðin, ikki at skapa hann. Ruanda hevur størstu umboðanina av kvinnum í tjóðartinginum, nevniliga 48,8 prosent. Í Føroyum er kvinnuliga umboðanin í Løgtinginum bara 9,4 prosent.
Søga[rætta | rætta wikitekst]
Stríð ímillum fólkasløg hevur merkt søgu Ruanda. Í 1962 tók fjølmentara fólkið, nevnt hutufólkið, ræði frá tutsifólkinum, ið hevði rátt har í stívliga 500 ár. Mong tutsifólk flýddu til grannalondini. Í 1990 leyp Frælsisrørsla Ruanda (RPF), ið tutsifólki stóð á odda fyri, á úr Uganda. Samráðingar vóru um at brýta valdið ímillum bæði fólkasløgini, men í 1994 doyði forsetin í Ruanda, Juvenal Habyarimana (8. mars 1937 – 6. apríl 1994), í flogvanlukku; hildið verður, at menn úr forsetahirðini, høvdu skyldina í flogvanlukkuni. Ógvisligt stríð brast á aftur partanna millum, tað endaði í ræðuligum blóðbaði, og fleiri enn 200.000 fólk - mest tutsiar - vórðu dripin. Hundraðtúsundtals fólk, mest hutufólk, flýddu til Tansania og Kongo.
Fólkið[rætta | rætta wikitekst]
Í 1994 var fólkadráp framt í Ruanda, og um 800.000 fólk vórðu myrd eftir bert 100 døgum. Í Ruanda eru tveir ættarbólkar, hutuar sum eru um 84 prosent av fólkinum og tutsiar, sum eru um 15 prosent. Ein lítil bólkur av hutuarum stóðu fyri drápunum, og teir nýttu m.a. miðlarnar at heita á hutuar um at gera sína skyldu at drepa tutsiar. Miðlarnir høvdu tí ein ræðandi leiklut. Málið er nú at nýta miðlarnar positivt. Hetta skal gerast við at førleikamenna børn, ung og fjølmiðlafólk, sum skulu lýsa og umrøða evnir, sum hava við børn og ung at gera.
Ruanda er av fjølbygdastu londum í Afrika, og fólkið fjølgast skjótt. Flestu konur í Ruanda eiga seks børn; í ríku ídnaðarlondunum eiga konurnar eitt ella tvey børn. Men fá fólk í Ruanda liva, til tey eru farin um 50 ár. Miðallívsævin í landinum er bara 49 ár. Sjúkur sum malaria og eyðkvæmi (AIDS) eru vanligar, heilsuverkið er lítið ment, sjúkraviðgerð er ikki ókeypis, tí hava fá ráð at fara til lækna.
Flestu fólk í Ruanda liva av landbúnaði.
Politikkur[rætta | rætta wikitekst]
Javnrættindi[rætta | rætta wikitekst]
Tutsi kvinnurnar í fólkadrápinum í Ruanda í 1994, vórðu píndar, tí tær vóru kvinnur av serligum uppruna, ella úr serligum tjóðskaparligum ella átrúnarligum bólkum. Eitt land í verðini hevur eina betri kvinnuumboðan á tingi enn tann svenska. Tað er Ruanda, har 39 av 80 sessum við valið í september 2003 vórðu settir við konufólki. Ein nýggj stjórnarskipan í Ruanda, sum leggur serligan dent á javnstøðu, ásetur m.a., at konufólkini eiga minst 24 sessir í tjóðartinginum.
Dýralívið[rætta | rætta wikitekst]
Virungagosfjøllini, ið eru tjóðargarður í Ruanda, eru eitt av fáu økjunum í heiminum, har fjallagorillan enn heldur til. Hóast gorillan er friðað, er vandi fyri, at hon verður týnd av ránsveiðu og sviðjubúnaði. Nú eru bara einar 650 gorillur eftir í heiminum. Fjallagorilla er bara í hesum parti í Afrika.
Búskapur[rætta | rætta wikitekst]
Kríggið ímillum tey bæði størstu fólkasløgini - tutsiar og hutuar - hevur syndrað Ruanda, oyðilagt búskapin og gjørt landið til eitt hitt fátækasta í heiminum. Fyri kríggið var mesti útflutningurin í Ruanda kaffi. Nú verður næstan einki dyrkað til útflutnings, hóast 95 prosent av fólkinum arbeiða í landbúnaðinum. Ótryggu viðurskiftini hava gjørt tað næstan ómøguligt, sum er, at menna ídnað og námsvinnu. Námsvinna og smáir bóndagarðar hava altíð havt stóran týdning, og aðrar vinnur taka seg upp nú.
Myndasavn[rætta | rætta wikitekst]


text:
Uppgávan er henda: sniðgev ein arbeiðsbát til alivinnuna, sum einans nýtir grøna orku. Onga olju.
Fyritøkan, sum vinnur útboðið, sleppur at gera sáttmála við Bakkafrost, sum letur bátin byggja. Sjálvandi treytað av, at nóg góð uppskot koma inn.
Tað eru Norðurlendska Ráðharraráðið og Føroya Landsstýri, sum hava tikið stig til verkætlanina, sum hevur til endamáls at finna grønar orkuloysnir til fjarløgd øki. Føroyska alivinnan varð tikin við upp á ráð, og hon gjørdi av, at Bakkafrost skuldi luttaka vegna vinnuna.
Kaj Leo Holm Johannesen er norðurlendskur samstarvsráðharri, og hann hevur skrivað undir eina ætlanaravtalu við Regin Jacobsen, stjóra hjá Bakkafrost.
- Tað hevur so mangan verið sagt, at vit hava ongar loysnir til at gera okkara skip og bátar grøn, og at tey noyðast at brúka olju. Men við hesari verkætlanini eru vit við til at finna loysnir til at gera sjóvinnuna umhvørvisvinarliga, sigur Kaj Leo Johannesen, samstarvsráðharri.
Bakkafrost brúkar umleið 60 arbeiðsbátar í alingini og fegnast um møguleikan at fáa umhvørvisvinarligar bátar.
- Hjá Bakkafrost hava vit leingi havt burðardygd sum eitt av okkara fremstu virðum. Hetta er ein uppløgd verkætlan hjá okkum at vera við í. Vónandi eydnast hon so mikið væl, at bátar, riknir við grønari orku, verða sjálvsagdar hjá øllum alibrúkum, sigur Regin Jacobsen, stjóri á Bakkafrost.
Umhvørvisstovan stendur vegna landsstýrið fyri verkætlanini. Orkudeildin har vísir á, at henda verkætlanin er við til at gera okkum meira effektiv og fjølbroytt í nýtsluni av grønari orku.Tað stendur teimum, sum vilja lata inn uppskot til útboðið, frítt at velja grøna orkukeldu. Í útboðstilfarinum verða nevndir møguleikar fyri at nýta elorku frá grønum orkukeldum, partvíst beinleiðis og partvíst umgjørd til brennievni at nýta í eitt nú brennikyknum.
- Komandi árini byggja vit vindorkuna munandi út, og vit vita, at nógvar dagar fer nógv avlopsorka at vera. Hetta er ein verkætlan, sum kann gagnnýta og goyma júst hesa orkuna, sigur Sigurð í Jákupsstovu, stjóri á Umhvørvisstovuni.
Aliarbeiðsbáturin fær 4 milliónir krónur í stuðli frá Norðurlendska Ráðharraráðnum. Eydnast alt væl, fer báturin at sigla fyri Bakkafrost í 2021.
Útboðstilfar og svar upp á spurningar viðvíkjandi tilfarinum fæst frá ráðgevingarfyritøkuni Rajani/Rasmussen. Skriva til jr@rajanirasmussen.com ella ring til John Rajani, tlf. 222299.« Aftur
Skerdar avgreiðslutíðir vegna covid…
07-08-2020
Gróðurstøðin er fyribils stongd
07-08-2020
Innasta punkt í landinum
20-07-2020
Avmarkingar í siglingarferð kring R…
17-07-2020
Grøn fjarhitaskipan boðin út
15-07-2020
Útlátið av vakstrarhúsgassi økt 6%
13-07-2020
Útskiftingin í Uppsalahaga endað
07-07-2020
Marita er útlærd - pláss er til nýg…
19-06-2020
Grønur alibátur boðin út
19-06-2020
Mowi á Strondum fingið umhvørvisgóð…
16-06-2020


text:
1980
Jump to navigation Jump to search
Hendingar[rætta | rætta wikitekst]
- 21. mars - Fimleikasamband Føroya (FFS) verður sett á stovn.[1]
- 1. apríl - Flogbóltsamband Føroya (FBF) verður sett á stovn.
- 19. apríl - Hondbóltsamband Føroya (HBF) verður sett á stovn.
- 1. august - Vigdís Finnbogadóttir verður sum fyrsta kvinna í heiminum, vald til forseta, tá hon vinnur tað íslenska forsetavalið.
- 8. november - Løgtingsval.
Ókendar dagsetningar[rætta | rætta wikitekst]
- Svimjisamband Føroya (SSF) verður sett á stovn.
List[rætta | rætta wikitekst]
Bókmentir[rætta | rætta wikitekst]
- Breast-Giver hjá Mahasweta Devi.
- Clear Light of Day hjá Anitu Desai.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 8. januar - Johan Petersen, føroyskur tónleikari
- 18. mai - Martin Møller, danskur/grønlendskur ítrottarmaður
- 14. juli - Rasmus Rasmussen, føroyskur tónleikari (d. 2012)
- 11. september - Joan Bláfoss, føroyskur rennari
- 3. oktober - Mørland, norskur sangari
- 6. oktober - Guðrið Hansdóttir, føroysk songkvinna
- 27. oktober - Václav Noid Bárta, kekkiskur sangari.
- 10. november - Rannvá B. Andreasen, føroyskur fótbóltsleikari
- 16. desember - Palli Augustinussen, føroyskur fótbóltsleikari
Andlát[rætta | rætta wikitekst]
- 29. apríl - Alfred Hitchcock, enskur filmsleikstjóri (f. 1899)
- 9. desember - John Lennon, enskur tónleikari (The Beatles) (f. 1940)


text:
Tað var sama søgan í dag, sum tað hevur verið tríggjar tær fyrstu ferðirnar í ár, og tað var sama søgan í dag, sum tað sum oftast hevur verið seinastu árini.
Erla Kongsdóttir úr Fuglafirði stýrdi einsamøll fram ímóti málinum og var tvær bátslongdir og ivaleyst meiri enn tað undan næsta bátinum, tá ið punktum varð sett fyri kappróðrinum á sundalagsstevnu í Hósvík.
Blikur av Argjum átti besta startin, og inntil málið var hálvrógvið, var tað kapping um fremsta plássið millum Blik og Erlu Kongsdóttir. So vístu tær úr Fuglafirði, at tær eru mest sannførandi og bestu rógvararnir í hesi kappingini.
Erla Kongsdóttir fór í hvørjum taki frá hinum bátunum, og á endamálinum var fjarstøðan meiri enn fimm sekund.
Blikur var klárt næstfremstur, og Heykur vann innanhýsis kappingina millum bátarnar úr Hósvík um at vinna bronsuplássið.


text:
BankNordik og HSF leingja samstarvið
BankNordik og Hondbóltsamband Føroya hava undirskrivað og longt samstarvsavtaluna fyri tvey tey næstu árini.
- BankNordik hevur, sum høvuðsstuðul seinastu fýra árini, verið ein sera sjónligur og dyggur stuðul hjá hondbóltinum, og hetta er eitt samstarv og ein avtala sum ger mun og tryggjar góðu gongdina, sum hevur verið seinastu árini, sigur Gunn Ellefsen, forkvinna í HSF.
Avtalan var undirskrivað saman við Turið F. Arge, rakstrarstjóra, í høvuðsætinum hjá BankNordik á Oknarvegi fríggjadagin 31. januar.
- Vit fegnast um menningina, sum hevur verið í hondbóltinum seinastu árini. Tað er stuttligt at vera viðspælari, tá framgongdin og úrslitini eru so eyðsýnd, sum tey hava verið, sigur Turið F. Arge, rakstrarstjóri í BankNordik.
Nýggja samstarvsavtalan er galdandi fyri 2020 og 2021.


text:
Søkt verður eftir kvinnu til fast starv sum lívbjargari í Svimjihøllini í Gundadali at byrja skjótast til ber.
Umframt at starvast sum lívbjargari, fevnir starvið um reingerð og at hjálpa til við ymiskum í tí dagliga.
FØRLEIKAKRØV
Umsøkjarar skulu vera góðir svimjarar og hava stóru lívbjargararoyndina, annars verður skipað fyri lívbjargararoyndini á staðnum. Heilsuváttan má útvegast.
SETANARVIÐURSKIFTI
Starvið verður sett sambært sáttmála millum Starvsmannafelagið og Kommunala Arbeiðsgevarafelagið.
UMSÓKN O.A.
Umsókn saman við prógvum, viðmælum og upplýsingum um útbúgving og royndir, skulu vera torshavn@torshavn.fo í hendi í seinasta lagi 21. august 2020.
MEIRA FÆST AT VITA
Meira fæst st vita um starvið við at venda sær til Gunnar Streymoy, leiðara, telefon 224550, teldupost gunnars@torshavn.fo


text:
Ert tú so heppin at hava fingið ein merktan fisk, so vinarliga lat okkum merkið og fiskin. Tú fært góðan kiloprís fyri fiskin, umframt finningarløn og lutaseðlar, har tú verður við í einum árligum lutakasti um 12.500 kr.
Upplýsingar at lata við:
- Navn, bústað og kontonummar hjá innsendara
- Skip
- Positión
- Fiskidato
- Merkisnummar
Oyðiblað til merktan fisk fæst á Havstovuni ella kann takast niður her.
Um tað ikki liggur fyri at koma á Havstovuna við fiskinum, ber til at ringja til okkara á tlf. 35 39 00 ella skriva ein teldupost til This e-mail address is being protected from spambots. You need JavaScript enabled to view it. . So finna vit eina loysn.
Samsýningin er bæði peningur og lutaseðlar. Fyri eitt vanligt spagettimerki fáast 50 kr. og 1 lutaseðil, og um fiskurin eisini verður latin Havstovuni, fáast 125 kr. og 3 lutaseðlar, umframt kiloprísur fyri fiskin. Fyri goymslumerki fáast 125 kr. og 1 lutaseðil, og um fiskurin eisini verður latin Havstovuni, fáast 375 kr og 3 lutaseðlar, umframt kiloprísur fyri fiskin. Lutakast er hvørt heyst um 12.500 kr.
Merkt fiskasløg
Seinastu árini hevur Havstovan merkt tosk, hýsu, havtasku, svartkalva og kalva.
Sløg av merkjum
Merkini eru ymisk, men vanligast eru appelsingul ”Spagetti”-merkir, har merkið verður skotið í ryggin á fiskinum og situr uttaná.
Goymslumerkir verða innopererað, antin í ryggin (havtaska) ella í búkholuna (toskur). Í báðum førum situr merkið innvortis, meðan ein gulur gummitráður hongur uttaná.
Fremmand merkir
Um merkið ikki er av føroyskum uppruna, kann tað eisini latast Havstovuni. Vit senda upplýsingarnar um merkið og fiskin víðari til viðkomandi granskingarstovn.


text:
Um støðan var, sum TG Verk lýsir hana, hevði bygningurin ikki sæð soleiðis út, sum hann ger í dag. Við øðrum orðum vóru vit ongantíð komin her, har bygningurin nærum er liðugt innilokaður, og at ferð skjótt verður sett á innrættingina. Nýggju myndirnar á Landsverk.fo tala fyri seg.
Sum stjóri fyri Landsverk skal eg vera tann fyrsti at viðganga, at talan er um eina stóra og hartil avbjóðandi verkætlan. Hetta er ikki løgið, tí talan er um Føroya størstu byggiverkætlan nakrantíð. Tá vit somuleiðis hugsa um sermerkta, stórsligna og hartil torgreidda arkitekturin á Glasi, ja, so krevur tað óvanliga nógv av øllum pørtum í verkætlanini fyri at fáa byggingina at eydnast. Men hóast stórar avbjóðingar, seinkingar og aðrar trupulleikar, so hevur gingið støðugt fram á við byggingini. Vit ivast heldur ikki í, at vit koma á mál við einum góðum úrsliti, ið skapar virðiligar og spennandi karmar fyri okkara ungu í dag eins og komandi ættarlið.
Tá vit hugsa um, at talan er um eina so torgreidda verkætlan, er ikki løgið, at uppgávan verður undirmett. Hetta kann hugsast vera hent hjá TG Verki í hesum føri, og tað er skiljandi. Vit sóu longu í sambandi við lisitatiónina í 2012, at íslendska dóttirfelagið í Føroyum hevði munandi lægri prísir, enn tær størru og meira royndu byggifyritøkurnar her á landi. Uppgávan gjørdust heldur ikki lættari hjá TG Verki, tá avbjóðingarnar gjørdist fleiri enn upprunaliga ætlað. Sum útboðið varð skrúvað saman í samráð við bæði vinnuna og politiskar myndugleikar, var Landsverk sum almennur byggiharri tvungið til at taka av teimum lægstu boðunum. Harvið fullu tær størstu arbeiðstøkurnar til TG Verk, sum var bíligast.
Stjórin á TG Verki sigur seg ongantíð hava verið úti fyri nøkrum líknandi, og tað hevur hann ivaleyst heldur ikki. Hetta hongur uttan iva neyvt saman við, at TG Verk Føroyar ongantíð áður hevur átikið sær eina so stóra og torgreidda uppgávu. Eg haldi tað bara ikki vera hóskandi einans at geva øðrum skuldina fyri, at arbeiði teirra ikki gongur eftir ætlan.
Í greinini verður víst á, at nógvar rættingar eru gjørdar í tekningunum, og tað fari eg at geva TG Verki rætt í. Stjórin fyri høvuðsarbeiðstakaran gloymir bara at leggja afturat, at tá talan er um stórar og torgreiddar byggiverkætlanir, er tað heilt natúrligt, at talið av rættingum er størri enn í sambandi við minni og einfaldari verkætlanir. Og sum mongum kunnugt hava trupulleikar verið í verkætlanini, sum TG verk longu hava fingið bæði fíggjarligt endurgjald og tíðarleinging fyri. Sjálvandi vóru tekningarnar klárar, tá farið varð undir at byggja, tí hvussu skuldi annars verið møguligt hjá TG Verki at bygt, sum byggifyritøkan higartil hevur gjørt?
Rætt er, at neyðugt varð at býta upprunaligu sáttmálarnar upp í smærri bitar, men hetta kom í stóran mun í kjalarvørrinum av øllum sparingunum, sum verkætlanin hevur liðið undir. Hetta varð samstundis gjørt fyri at tryggja, at tað sum varð farið undir at byggja, hevði nøktandi tekningar at byggja eftir.
Allar avbjóðingar í sambandi við trappukjarnurnar eru nú loystar, og talan er als ikki um nakra byggigølu. TG Verk sjálvt hevur verið við til at byggja hendan partin av bygninginum, so tann vitanin er teimum kend.
Vit standa nú við eitt vegamót, har ein arbeiðstakari er á veg út, og aðrir koma inn. Talan er um eina spennandi og avgerandi tíð, sum ikki skal órógvast av ákærum og klandri. Tí hevur tað okkara størsta áhuga, at allir partar taka í egnan barm og koma víðari. Byggingin heldur sjálvandi fram við nýggjum, virkisfúsum arbeiðstakarum.
Landsverk sær sum byggiharri ljóst upp á komandi tíðina, hóast stórar avbjóðingar framvegis standa fyri framman. Hetta fer tó ikki á nakran hátt at koppa verkætlanini, tíansheldur at ein einstakur arbeiðstakari skal sleppa at kasta ringt ljós á verkætlanina.
Sum stjóri á Landsverki ætli eg mær at gera alt fyri at tryggja, at vit røkka á mál við skúlabyggingini við Marknagil. Hetta til gleði fyri bæði núverandi og komandi ættarlið og harvið alt tað føroyska samfelagið.


text:
Rosa Parks
Rosa Louise McCauley Parks (fødd 4. februar 1913 í Alabama, USA, deyð 24. oktober 2005 í Detroit, Michigan) var seymikona í einum stórum handli í býnum Montgomery, Alabama, einum av suðurstatunum í Amerika, sum gjørdist fyrimynd fyri stríði fyri borgararættindum.
Um kvøldið tann 1. desember í 1955 stóð hon og bíðaði eftir bussinum, sum hon skuldi koyra heim frá arbeiði við. Parks var móð aftan á ein strævnan arbeiðsdag og var eym í fótunum. Bussurin kom, og hon fór uppí. Við tað at hon var afroamerikanari, fór hon inn aftast í bussin. Tann fremri parturin var bert fyri hvít. Hon setti seg á tann fremsta bonkin í aftara partinum á bussinum, og sat á bonkinum beint aftan fyri fremra partin á bussinum, har tey hvítu áttu at sita. Nógv fólk kom inn í bussin, og nøkur noyddust at standa, bæði afroamerikanarar og hvít. Beint tá ið hon hevði sett seg, segði tann hvíti bussstjórin, at Parks og tríggir aðrir afroamerikanarar noyddust at reisa seg upp og lata tey hvítu, ið stóðu, fáa sessirnar. Hini trý gjørdu eftir boðunum, men Rosa Parks segði nei. Harvið hevði hon brotið gamla lóg og sið í Alabama, og boð vórðu beinanvegin send eftir løgregluni. Hon varð handtikin og førd burtur. Eftir at hava verið kúgað í fleiri hundrað ár, reistust afroamerikanarar til bardaga. Teir vildu kvetta tey bond, ið bundu teir, so at teir kundu bróta seg út úr tí vanvirðisligu tilveru, teir høvdu livað í. Teir vildu ikki longur verða trælkaðir av teimum hvítu, men hava menniskjanslig kor sum borgarar í Sambandsríki Amerika. Tað var eitt stríð, sum allur heimurin í spenningi fylgdi við í, og sum við eitt gjørdi ein mann kendan víða um: Martin Luther King. Afroamerikanarar mótmæltu viðferðini ið Rosa Parks fekk og noktaðu at brúka bussarnir, men gingu í staðin, og eftirsum tað í størstan mun vóru afroamerikanarar, ið brúktu bussarnir, vóru bussfeløgini við at fara á húsagang. Stjórnin noyddist tí at broyta lógina, soleiðis, at afroamerikanarar ikki longur skuldu sita aftast í bussinum og heldur ikki vóru noydd til at geva sítt sitipláss til tey hvítu.
Kelduávísingar[rætta | rætta wikitekst]


text:
Báta- og Listasavnið
Kulibakki 8, 520 Leirvík
Báta- og Listasavnið í Leirvík er í hølunum í gamla Turkihúsinum á havnaøkinum í…
Ókendar leiðir
Keyp nýgggju fløguna og fá hana senda heim
Klaksvík
Keyp nýggju fløguna Ókendar leiðir hjá Rana Nolsøe her, og hon verður signerað og send…
GANG Føroya vakrasta hálvmaraton 2020
Leygardag 5. september 2020 10:00
Aftur í 2020 skipar Ítróttarfelagið Frælsi í Vágum fyri einum gang eitt hálvmaraton…
RENN Føroya vakrasta hálvmaraton 2020
Leygardag 5. september 2020 11:00
Aftur í 2020 skipar Ítróttarfelagið Frælsi í Vágum fyri einum gang eitt hálvmaraton…
Føroya Sunnasta ½ marathon 2020
Leygardag 26. september 2020 10:00
Hvistan
Føroya Sunnasta 1/2marathon 2020
Stovukonsert undir væðingini við Halli Joensen og vinum
23.oktobur 2020
Glyvralon
STOVUKONSERTIN SUM SKULDI VERÐA 21.AUGUST ER FYIBILS ÚTSETT TIL 23.OKTOBUR23. oktuobur…
Albumkonsert: The Eagles og Hotel California
Fríggjadag 16. oktober 2020 20:00
Løkshøll
Album er ein serstakur konsertleistur, har áhoyrarin kann hoyra eina liveútgávu av einum…
Floksmannadagur 3. juli 2021
Leygardag 3. juli 2021 10:00
Hattarvík
Leygardagin 3. juli verður ein serlig náttúru, mat- og mentunaruppliving í Hattarvík, í…


text:
Mikudagin verða teir átta dystirnir í fyrsta umfarið í kappingini um løgmanssteypið leiktir. Fyrsti dysturin byrjar klokkan 15.30, tá TB tekur ímóti ÍF í Trongisvági.
Klokkan 17.00 byrjar dysturin millum 07 Vestur og FC Suðuroy. Klokkan 19.00 verða fimm dystir bríkslaðir í gongd. Ein av teimum er heilt stóri dysturin fyrsta umfar, ið verður í Klaksvík, har KÍ tekur ímóti HB.
Seinasti dysturin byrjar klokkan 19.15 á Sandi, har B71 tekur ímóti B36.
Løgmanssteypið 1. umfar:
Klokkan 15.30
TB – ÍF
Klokkan 17.00
07 Vestur – FC Suðuroy
Klokkan 19.00
EB/Streymur – NSÍ
KÍ – HB
Skála – FC Hoyvík
B68 – Víkingur
AB – Undrið
Klokkan 19.15
B71 – B36


text:
Langt úti í kviksilvurlýsandi meginhavinum liggur eitt einsamalt, lítið, blýlitað land. Hetta evarska lítla landið er samanborið við stórhavið sum eitt sandkorn á gólvinum í einum veitsluskála
Men sætt undir sjóneyku er hetta sandkornið kortini ein heilur heimur við fjøllum, dølum, sundum og fjarðum, húsum og smáum menniskjum. Soleiðis skrivar William Heinesen í søgu sínari Glataðu Spælimenninir.
Lítil er okkara heimur í mun til alheimin sum vit búleikast í. Men aftanfyri livir eitt fólk, sum hevur megnað at stríðst seg til eitt fólk, við egnum máli, egnum búskapi og ikki minst egnum framburði. Og vit skulu verða stolt av hesum. Tað er ikki ein flokkur sum skal hava patent uppá hesi viðurskifti, men vit øll somul.
Men framburður skal til, um vit skulu halda somu kós. Vøkstur er ein fyritreyt, og hann skulu vit verja og hjúkla um.
Visti tú, at okkara lítla sandkorn rúmar ein sannleika og eitt ríkidømi, sum vit sjálvdan gera okkum far um. Og sum hevur gjørt okkum øll ríkari og burðardygg?
Føroyar framleiða í dag á leið 4 milliónir fiskadøgurðar til heimin UM DAGIN. Hvønn dag í 365 dagar um árið. Hetta lítla sandkornið megnar í dag at lata 4 milliónir døgurðar um dagin til okkara viðskiftafólk runt um í heiminum. Til svangar munnar nær og fjar. Og tað er ikki ein sjálvfylgja. Tað krevur eitt vinnulív sum vil og hevur dirvi. Men ein fyritreyt er eitt fíggjarligt sterkt vinnulív, sum hevur tað rásarúm sum skal til at lyfta hesa uppgávu.
Tað er so lætt at fílast at. Men vit mugu duga at hava álit á teimum sum hava førleikarnar til at lyfta uppgávurnar; bæði fíggjarliga og við teimum menniskjaligu førleikunum sum skulu til. Tað er fyritreytin.
Eins sterk vit eru sum samd; eins veik eru vit sum sundurbýtt!
Pól Huus Sólstein
Valevni fólkafloksins til løgtingsvalið


text:
Tað er í grundini ikki serliga lætt at ummæla nýskipaðu føstu framsýning á Listasavni Føroya. Bæði orsakað av teirri heilt serligu serstøðu, henda framsýning hevur sum einasta almenna savn av føroyskari list í øllum heiminum! Men eisini tí tað av ymiskum orsøkum er ivasamt júst hvussu permanent henda framsýningin er. - Meira um hetta seinni, fyribils kunnu vit í hesi fyrstu royndini at seta orð á broytingarnar siga, at tann permanentaða, sum vit í skemti plagdu at kalla hana, av sonnum hevur fingið nýggja frisyru.
Hvørt hetta nýggja sniðið er klæðiligt kann diskuterast, men broytingin er radikal frá eini fyri tað mesta listasøguliga skipaðari framsýning til eina tematiska, har tað eisini verða framsýnd nógv fleiri verk - í løtuni ber til at síggja 265 listaverk á savninum - tað er dupult so nógv verk sum áður. Endamálið sigst vera at umboða nógv fleiri listafólk á savninum og so er spurningurin um flest merkir best ella barasta flest, sum Kári P sang. Harumframt sigur stjórin, Karina Lykke Grand seg hava ynskt at fáa eina meira tíðarhóskandi javnvág millum listakvinnur og listamenn, málningar og aðrar listamiðlar umframt klassikarar og nýggjari listaverk.
Broytingin av Listasavni Føroya er neyðug og uppá tíðina. Tann permanenta var farin vorðin eitt sindur ov permanent fyri ikki at siga fullkomiliga uppsteðgað. Men teirri reint tematisku skipanini ivist eg eitt sindur meira í. Tematiskar framsýningar eru annars rættiliga vanligar á gallaríum og framsýningarstøðum, men ikki sum at kalla einastu uppheingingarmeginregla í eini permanentari framsýning í einum tjóðlistasavni. Tað er óvanligt. Uppheingingin sigst leggja dent á at geva gestinum eina uppliving av Føroyum gjøgnum myndir og tað er eisini væl hugsandi, at nógvum fer at dáma hetta. Tað er lætt og ómakaleyst at skilja eina framsýning, sum í einum rúmi t.d. tematiserar havið við myndum av uppgangi, av sjómonnum, sakni, óveðri og logn – fyri t.d. ferðafólkaídnað og upplivingarbúskapin verður broytingin ivaleyst vælumtókt.
Men at redusera føroyska listarliga hugsjón í allar tíðir til evni sum hav, landslag, dýr, portrett, interiør, ull, átrúnað, tað tykist eitt sindur ov einfalt fyri eitt tjóðlistasavn. Kanska skilja tit hvat eg meini, um eg komi við einum hugsaðum komparativum dømi. Um tit ímynda tykkum, at eg fór t.d. niður á Statens Museum for Kunst og framdi somu broyting við ætlan um at geva gestinum eina uppliving av Danmark gjøgnum myndir? So skuldi eg fyrst funnið fram dømi um tað typiskt danska í evnum. Tað kundi snúð seg um hvat? Landbúnað, hugna, fólkaræði, øl, frítt porno, Christiania, imperialismu, flatt landslag og trø ella okkurt heilt annað. Mannagongdin er síðan at blanda verk úr ymiskum tíðarskeiðum og at heingja t.d. impressionistisk verk og verk frá barokktíðini saman við romantiskum ella modernaðum myndum alt eftir tematiskari skipan. - Hetta hevði neyvan gingið á danska tjóðlistasavninum ella á nøkrum øðrum tjóðlistasøvnum. Eg hugsi, at tað beinleiðis hevði vakt eitt ramaskríggj av teimum ordiliga gjøgnumtreingjandi og snjallu. Eg haldi í grundini eisini, at tematiseringin reduserar listaverkini í sær sjálvum. Tað hendir til dømis, tá spirituellir málningar hjá Anker Mortensen við heitinum Vindurin blæsir hagar hann vil, sum er eitt bíbliusitat (Johannes 3:8) verða bólkaðir sum havmyndir heilt einfalt tí tær eru bláar.
Orsøkin til, at í áðni ivaðist í hvussu permanent henda framsýningin er, er at ein partur av henni hongur í norðara parti av Listasavninum í gamla Listaskálanum. Mær vitandi skal hesin salur eisini framhaldandi brúkast til skiftandi framsýningar og tí kann hugsast, at eitt nú málningarnir hjá Ingálvi av Reyni skulu flytast inn aftur í føstu framsýningina og altso harvið aftur broyta uppheingingina har. Tær eru annars imponerandi, hesar stóru myndirnar hjá Ingálvi av Reyni, men hanga við síðuna av myndum, sum ikki eru á sama støði. Júst tað sama er galdandi fleiri staðni á framsýningini, sum í nógvum tykist skipað við disharmoni í huga, har verk eru sett saman, sum er stílsligir mótsetningar ella sera ólík. Eitt serliga óheppið dømi um hetta sæst har ein stór og larmandi poppmynd av Eminem hjá Beintu av Reyni er sett beint við síðuna av einum stillførari og inniligari ikon hjá Anker Mortensen. Tíverri sæst eitt lyndi til, at fleiri týdningarmikil listafólk ikki verða raðfest sum tey eiga, meðan pláss í staðin verður brúkt uppá vánaligari list. Listamenn sum Torbjørn Olsen og Zacharias Heinesen eru við á framsýningini, men áttu kortini at verið betri plaseraðir á ein hátt sum svaraði seg til tann týdning og tign, sum dygdin av teirra verkum gevur teimum innan føroyska list. Tað er sera gott, at grafikkur er við á framsýningini, men eg haldi als ikki, at grafiska listin er nóg væl presenterað. Úrvalið vísir ikki, at føroyskur grafikkur hevur verið í stórari framgongd síðani Steinprent kom fyri tjúgu árum síðani. Og at ein grafiskur meistari sum Marius Olsen ikki hevur ein størri leiklut á framsýningini Listasavni Føroya, er fullkomiliga óskiljandi.
Eins og tað stendur í tíðindaskrivi frá Listasavninum, eru fleiri listafólk komin við í nýggju framsýningina. Tað er gott, men eisini ringt, tí fleiri av hesum eru ikki á einum støði, sum listin á einum tjóðlistasavni eigur at vera á. Ridlandi støðinum hevur stjórin ikki einsamøll ábyrgdina av – als ikki - hetta hevur verið ávegis leingi og kemst m.a. av, at innkeypspolitikkurin hjá savninum hevur verið í besta føri tilvildarligur og ofta ikki eksisterandi m.a. orsakað av fíggjarligum trupulleikum og troti. Hetta er ein stórur trupulleiki. Tá dygdin er so svingandi sum hon er í løtuni á Listasavni Føroya missir savnið sín status í samfelagnum sum tann stovnur, ið avger hvussu ein føroysk ”listakanon” sær út. Hetta kann tó eisini setast í sambandi við ein ávísan tíðaranda í løtuni, sum er antihierarkiskur og vendir sær ímóti kanonisering og sum heldur fagnar hvørvileika og tilvild. Kanska er tað eisini onkrastaðni innan hetta rákið, at vit finna orsøkina til, at dýrabærir listasavnsveggir standa tómir– tað eru teir í norðasta endanum, har sum Steinprent húsaðist. Hetta hølið verður eyðsýniliga brúkt til skúlaflokkar og onnur, sum kunnu eta matpakka herinni. Eg veit ikki hvat eg hugsi um hetta, jú tað er sjálvsagt gott, at børnini sleppa til. Men vónandi fara tey at heingja list upp á veggirnar til børnini at hyggja at. Har sær út at vera ovmikið til - eisini av sovorðnum, sum uttan trupulleikar man tola eina svansuta barnahond.
Sonevnd salongheinging í fleiri løgum á vegginum kann væl brúkast á einum listasavni, og riggar kanska serliga væl til heilt nýggjar og heilt gamlar myndir, men hon er torfør, tí hon má gerast soleiðis, at hon ikki er til ampa fyri tey einstøku verkini. Ikonisk portrett í føroyskari listasøgu sum Rosa hjá Torbirni Olsen og Liffa hjá Ingálvi av Reyni skulu t.d. hanga fyri seg sjálvi og ikki í einum trunka av portrettmyndum hjá ymiskum listafólkum.
Men annars riggar tað í einstøkum førum á Listasavninum t.d. í lítla hølinum har ein stórur svartur ódnarmálningur hjá Ingálvi av Reyni víðkar bæði rúm og sinn. Ta listasøguligu byrjanina, har elsta listin er umboðað, dámar mær eisini væl og somuleiðis er tað frálíkt, at veggurin er tikin niður í einari pyramidu soleiðis, at ljósið úr erva í pyramiduni geislar út í ta myrku gongina soleiðis sum hetta var upprunaliga hugsað arkitektoniskt. Umframt umheinging eru eisini nýggir tekstir skrivaðir og prentaðir, sum taka samanum evnini - tá eg sá framsýningina vóru allir ikki hongdir upp. Tað var sera áhugavert og stuttligt at síggja ymisk verk, t.d. eina landslagsmynd frá 1977 hjá Eyðuni av Reyni, ið er ógvuliga øðrvísi frá tí, vit kenna hjá honum, gott at síggja, at Hansina Iversen og Rannvá Kunoy eru væl umboðaðar og eisini var tað fínt at síggja gomul verk aftur hjá t.d. Ruth Smith, Steffan Danielsen, Ingálvi av Reyni, sum mann ikki hevur sæð leingi.


text:
Vit lata upp aftur við avmarkaðari tænastu á deildum okkara
Í BankNordik vilja vit gera okkara til tess at fyribyrgja smittu við koronavirusi, men eins og restin av samfelagnum fara vit nú eisini varisliga at lata upp aftur á deildum okkara frá mánadegnum 4. mai.
Avmarkaðar avgreiðslutíðir
Orsakað av umstøðunum verður avgreiðslan á okkara deildum fyribils skerd, og tí verður opið soleiðis:
- Týsdagar kl. 10-12
- Hósdagar kl. 14-16
Í hesum tíðarskeiði ber til at avgreiða hesi viðurskifti:
- atgongd til kundaboks
- hjálp til kort og Netbanka
- avgreiða og undirskriva ymisk skjøl, ið ikki kunnu avgreiðast talgilt í Netbankanum
Tað ber sostatt ikki til at koma inn í bankan at avgreiða peningaligu viðurskiftini sum vant.
Í hesum sambandi er umráðandi, at øll starvsfólk og viðskiftafólk fylgja leiðreglunum frá myndugleikunum um reinføri og frástøðu.
Fyri at fyrbyrgja og avmarka smittu mæla vit framvegis okkara viðskiftafólkum til at brúka Netbankan og sjálvtøkur – har eisini ber til at seta pengar inn - soleiðis at vitjanir inni á deildunum verða avmarkaðar mest møguligt og bert brúktar til viðurskifti, sum ikki kunnu avgreiðast á annan hátt.
Um tú hevur sjúkueyðkenni, skalt tú bíða við at koma í bankan, til tú ikki hevur havt sjúkueyðkenni í 2 dagar.
Kundafundir bert sambært avtalu
Tað ber nú til at halda fund við tín ráðgeva, har fundurin er avtalaður frammanundan. Fyri at fyribyrgja smittu fara vit næstu tíðina tó framvegis at halda allar kundafundir – har tað ber til - sum netfundir ella telefonfundir. Tað verður tí sotatt bert møguligt at hava fundir á deildunum, um teir ikki kunnu haldast sum net- ella telefonfundur, og tá verður bert talan um styttri fundir, har neyðug atlit til frástøðu verða tikin.
Tað er ómakaleyst at halda netfund, og sum kundi kanst tú fáa hjálp frá tínum ráðgeva sum vant, hóast tit ikki sita saman. Tú kanst lesa meiri um hetta her.
Soleiðis brúkar tú okkum komandi tíðina
Vit heita á okkara viðskiftafólk um at seta seg í samband við okkum á telefon, telduposti, kjatti ella í Netbankanum, og at allir fundir verða hildnir sum netfundir, um hetta ber til.
Finn okkum her:
• Ring 330 330
• Send okkum teldubræv á kundi@banknordik.fo
• Halt netfund við tín ráðgeva
• Brúka sjálvtøkur til at seta pening inn og til at taka út – eisini evrur
• Skriva til okkara í Netbankanum
• Kjatta við okkum á heimasíðuni
• Fylg okkum á Facebook


text:
Jul 24, 2020 | TíðindiFountainhúsið er stongt frá mándegnum 27.juli til fríggjadagin 7.august. Vit ynskja øllum eina góða summarferiu og Ólavsøku. Síggjast aftur mánadagin 10.august Gott summar!
Jul 23, 2020 | TíðindiUmframt at røkja okkara egna garð og ALS garðin, fara vit nú í samstarv við Tórshavnar Kommunu, at røkja Sloans- og Degns garðarnar. Ein arbeiðsuppgáva, sum inniheldur nógvar ymiskar uppgávur og sum nógv kunnu taka lut í. Arbeiðsuppgávurnar kunnu tillagast til ein og...
Jul 7, 2020 | TíðindiÍ síðstu viku fóru vit gongutúr til Leynar. Vit byrjaðu túrin omanfyri Kollfarðadal, og gingu um fjøllini til Leynar. Veðrið var gott og túrurin lættur við vøkrum útsýni yvir Vestmannasund. Tá ið vit komu til Leynar steðgaðu vit á, í summarhúsinum hjá Súnu, har vit...
Jun 30, 2020 | TíðindiÚtferðin niðan á Eiðiskoll var ein frálíkur túrur. Tað var eitt sindur tungt at ganga niðan á, men við støðgum av og á, og njótilsi við at siggja vakra útsýni yvir m.a Sundalagi, Tjørnuvík, Stakkin og Ambadal, vóru vit komin á mál, áðrenn vit vistu av. Á Eiðiskolli...
Jun 23, 2020 | TíðindiSeinasta týsdag vóru vit og vitjaðu heimablídni “á Kletti”, í Kvívík. Umframt at vitja hugnaligu café´ina hjá Marionnu Eysturoy og smakka hennara góðu pannukøkur og heimagjørdan rabarbuís, gingu vit okkum ein túr í bygdini, framvið útgrevsturin og nýgjørda torgið....
Jun 16, 2020 | TíðindiÁ hvørjum ári skipa vit fyri útferðum um summarið. Vit hava undanfarnu ár m.a verið gongutúrar á Vágoynni, Sandoynni, vitjað og yvirnáttað í Suðri, útferð til Kallsoynna og Nólsoy. Okkum dáma væl at ferðast í egnum landi og í summar er einki undantak. Ferðabólkurin...


text:
Høgni Mohr
Myndir: Hjalma Nielsen
- Eg haldi ikki, at tað var serliga provokerandi, tá ið eg í 1957 fór at læra til fotograf. Hóast eg var kvinna, sigur myndakonan, Judith Johannesen, sum býr á Toftum, men hevur myndastovu og handil í Saltangará. Tá í tíðini vóru longu fleiri konur, sum tóku myndir. Í Vági var Ellen Dahl og í Gamla Bókahandli í Havn var gøtukonan, Kristina, sum kortini ikki var lærd, minnist Judith.
Orsøkin til, at Judith valdi at læra at taka myndir, var, at ongin hevði lært hetta yrkið í Eysturoynni. Hon vildi vera vís í, at hon fekk okkurt at gera, tá ið hon var liðug at læra. Og momman, Malla Olsen, stuðlaði dóttrini í valinum. Men áhugin fyri myndatøku kom longu tá ið Judith var 14 ára gomul. Tá fekk hon eitt Agfa myndatól, eitt sonevnt kassaapparat til gávus. Við hesum einfalda tóli reikaði hon um í haga og fjøllum og tók náttúrumyndir.
Lærdi hjá Bambusi
Hin 8. juni í 1961 stóð Judith Johannesen við einum nýprentaðum sveinabrævið. Á tí stóð, at hon var útlærd í fotograffaget. Lærumeistari var hin so navnframi Bambus í Havn. Judith minnist lærumeistara sín sum ein litríkan persón, hóast tey bert arbeiddu við svart-hvítum myndum. Hon arbeidd sjálvstøðugt í myndastovuni hjá tí lagaliga lærumeistaranum í Havn, og slapp at taka øll sløg av myndum. Eisini umbidnar myndir til bløðini.
Teknisku skúlagongdina avgreiddi hon í einum í Danmørk. Eisini sveinastykkið, sum samanfataði alt tað, ið hon hevði lært hjá Bambusi. Hon var m.a. til próvtøku í ljóslæru og evnafrøði, og hon skuldi sjálvandi vísa kynstur sín við myndatólinum eisini. Í tí sambandinum var hon úti og tók tekniskar myndir av rørum, maskinum og øðrum sjáldsomum evnum og eisini modelmyndir á myndastovuni á Danmark Teknologiske Institut, har skúlin helt til. Alt var enn í svart-hvítum.
Romantiskar myndir
Í dag arbeiðir Judith sum einhvør nýmótans myndamaður. Millum Flash-skipanir, uppbloytingarskermar og ein riðil av Hasselblad myndatólum við harmoniku-ljósverjum, alt stýrt við innreyðum geislingum, gongur gerandisdagurin hjá royndu myndakonuni. Hon hevur júst flutt myndastovuna av Toftum og inn til Saltangará, har hon hevur havt myndahandil í nógv ár. Veggirnir eru prýddir við alskyns romantiskum litmyndum. Ov romantiskum, kundi onkur kanska hildi. Judith kundi eisini hugsa sær, at fólk tordu at vera eitt sindur øðrvísi viðhvørt.
- Eg sakni fólk, sum koma inn við t.d. grønum hári, og vilja hava onkrar meira spennandi myndir, sigur hon, beint tá ið ein eldri maður kemur inn at fáa eina mynd til nýggja koyrikortið. Maðurin er bjartskygdur; hann tekur myndina áðrenn hann hevur verið til læknakanningar. So tað er onki fyri hjá Judith at fáa hann at smíla á myndini, sum verður tikin við einum vanligum Polaroid-myndatóli.
Asymmetriskir skortar
Annars sigur Judith, at fólk eru sera ójøvn at taka myndir av. Summi eru púra rólig, meðan onnur eru alspent og stív. Og útsjóndin er ikki altíð í samsvari við nýtímans fyrimyndir. Ferðandi myndamaðurin, íslendingurin, Breiðdal, hevði eitt kent svar til teirra, ið funnust at portrettmyndum hansara: »Man kan ikke få smukke billeder af grimme skorte«
Judith nikker skiljandi, tá ið hon minnist aftur á skemtingarsama íslendingin, sum ofta var í Føroyum. Og hon minnist eisini eina konu, sum kom at klaga hjá Bambusi, tí hon var ónøgd við myndirnar. Daman, sum tók ímóti ónøgdu konuni hugdi fyrst at myndunum og síðani upp á konuna. Og so brast út úr damuni:
- Oyssus, tær líkjast akkurát!
At summi fólk eru ljótari enn onnur, heldur Judith kortini ikki.
- Tey eru asymmetrisk. Onkur hevur kanska eina stóra nøs, ella er eitt sindur skeivur í andlitinum. Tá ræður um at hava eyga fyri ljósi, og royna at finna rætta vinkulin inn á høvdið. Tað ræður um at fáa tað besta burtur úr, sigur Judith, sum dámar best at taka myndir av børnum, tí tey altíð eru so náttúrlig og frí.
Stutt hjúnarløg
Hóast veggirnir í nýggju myndastovuni í Saltangará eru prýddir við lívsjáttandi og ofta romantiskum myndum av børnum og hjúnum, er tað ikki bara ein ljósareyður heimur at takast við myndatøkur.
Fyrr var ikki serliga vanligt, at hjún fóru hvør til sítt. Men nú kann ganga skjótt báðar vegir. Judith hevur upplivað, at hjún á rættiliga nýggjum myndum, sum hon hevur vaksið og snøggað um av eins listum, brádliga eru farin frá hvørjum øðrum. Beint tá ið Judith skuldi fara at sýna myndirnar fram í glugganum.
- So nú má fylgjast við, sigur Judith, sum sjálv hevur verið gift við Karl Johannesen, byggimeistara í 38 ár.
Eisini daprar løtur
Serligar tungar løtur upplivir myndakonan eisini. Fyrr var púra vanligt, at løgreglan sendi boð eftir Judith, tá ið vanlukkur vóru hendar. Tá skuldi hon taka myndir av vanlukkustaðnum og umstøðunum, sum yvirvaldið skuldi brúka í frágreiðingunum í sambandi við vanlukkutilburðirnar. Hetta kundi eisini vera á miðjari nátt, at hon varð útpurrað, tí hon skuldi út at taka myndir av onkrari vanlukku. Fleiri ferðir varð hon skelkað, men skelkurin kom ikki av álvara fyrr enn eftir, at hon var komin heim.
At blaða í rúgvismikla savninum av negativum, kann eisini krevja sítt. Tá kemur hon ofta fram á myndir av menniskjum, ið fyri stuttum eru farin. Tá kann hugurin fara til stroks við royndu myndakonuni eina løtu.
- Men eitt hitt daprasta, eg havi upplivað, var einaferð, eg júst var heimkomin av ferð. Beint áðrenn eg fór, hevði eg tikið myndir av einari pinkulítlari gentu. Hon var ikki meira enn hálvt ár. Eg minnist, hvussu hon lá og sprellaði á gólvinum, meðan eg tók myndir av henni; hon var so fitt og full av lívi. Men júst afturkomin av ferðini, ið bert vardi 14 dagar, frætti eg, at hon var deyð. Tað var hart, minnist Judith.
Munur á myndum
Men Judith leggur dent á, at starvið sum myndakona er eitt spennandi starv við nógvum avbjóðingunum. Og hon sigur seg seta stór krøv til góðskuna í arbeiðinum.
At fólk hava lært sítt fak, heldur garvaða myndakonan hava stóran týdning.
- Læran er í dag hálvtfimta ár, men øll kunnu kortini kalla seg fotograf. Var ikki neyðugt at læra, so var man idiot, vissi man fór at læra, heldur hon fyri. Og hon heldur, at nógvar myndir, t.d. nógvar, sum verða prentaðar í bløðum eru ov vánaligar og ofta eisini óhóskandi til heildina.
- Tú lesur kanska um ein politikara, sum úttalar seg um eitt álvarsmál. Í somu grein er mynd av sama politikara, stórbrosandi. Tað er ikki gott. Men síggi eg eina góða mynd, so steðgi eg við hana; njóti hana, tí hon er klár, spennandi og tí hon sigur eina søgu, sum samsvarar við skrivaðu søguna, sigur Judith.
Altíð til arbeiðis
Judith hevur eftir øllum at døma ongantíð frí. Ikki tí, hon og maðurin hava frítíðaráhugamál. Tey eru virkin í gongufelagnum í Havn. Men hvørja ferð, farið verður til gongu, hevur Judith myndatólið við. Kortini kennir hon ikki nakað trýst á sær longur. Fyrr rakk dagurin ikki til. Øll vildu hava Judith at taka myndir. Tá ið teir tríggir synirnir komu heim úr skúlanum, róptu teir bara: Mamma, ert tú inni? Og so svaraði Judith úr myndastovuni ella myrkakamarinum í neðra: Ja!
Tað var nóg mikið, so vistu teir, at momman var heima.
- Eg haldi ikki, at eg nakrantíð havi verið noydd at stríðast serliga nógv, bert tí eg eri kvinna ella mamma. Og eg havi ongantíð verið noydd at spælt maður fyri at náa á mál, staðfestir Judith. Men hon leggur eisini aftur at, at hon hevur ein mann, sum altíð hevur dugað at gjørt døgverða sjálvur!
Heldur fram
Judith veit ikki, hvør skal taka yvir handil og myndastovu, tá ið hon einaferð leggur frá sær. Synirnir eru ikki áhugaðir. Men hon hevur ikki færri enn níggju ommubørn. Tað elsta er 16 ár, og omman er longu farin at royna at lokka við fakinum. Men ommusonurin hevur lyndi at halda, at myndatøkuyrkið er eitt konufak.
Stendur tað til Judith, fáa ommubørnini nógv ár at umhugsa sítt yrki. Hon ætlar sær undir øllum umstøðum at halda fram við fullari ferð. Herfyryi vóru tríggjar fermingar, sum hon skuldi avmyndað; allar í hvør sínari bygd. Fyrst fór hon til Hósvíkar, síðani norður aftur á Skála og at enda til Leirvíkar. Soleiðis hevur hon arbeitt síðani hon lat upp sítt fyrsta myndastovu á Toftum í 1966.


text:
Størvini eru:
• Eitt tíðaravmarkað starv sum starvsfólk í barnagarði við 16 børnum, 28 tímar um vikuna
• Eitt tíðaravmarkað starv sum starvsfólk í barnagarði við 16 børnum, 30 tímar um vikuna
• Eitt tíðaravmarkað starv sum starvsfólk í barnagarði við 16 børnum, 35 tímar um vikuna
• Eitt tíðaravmarkað starv sum starvsfólk í vøggustovu við 10 børnum, 15 tímar um vikuna
STOVNURIN
Í býlingshúsinum Inni á Gøtu eru vit í ferð við at menna ein spennandi stovn. Ein stovn har trivnaður og nærsambond eru í brennidepilnum. Vit ynskja, at øll kenna seg vælkomnan, tá íð tey trína inn um dyrnar.
Á stovninum starvast ein nýggjur og jaligur starvsfólkabólkur. Starvsfólkini eru altíð klár at geva eina hjálpandi hond tvørtur um allar stovurnar. Øll starvsfólk raðfesta álit, samstarv og tann jaliga tónan høgt.
Sum námsfrøðingur í barnagarðinim Inni á Gøtu hevur tú stóran møguleika at vera við til at menna og skapa námsfrøðina og mentanina á stovninum.
Tí leita vit eftir námsfrøðingum, ið leggja stóran dent á at skapa góð sambond og hava bæði evni og hug til at vera partur av einum starvsfólkabólki í stórari menning.
Í løtuni starvast fimm námsfrøðingar, ein lærari og 11 hjálparfólk í býlingshúsinum Inni á Gøtu.
Gerandisdagurin verður ríkaður við 42 barnagarðsbørnum og 21 vøggustovubørnum, ið eru býtt á tvær barnagarðstovur og tvær vøggustovur.
VIT VÆNTA AT
- Tú megnar at skapa góð sambond og ert jalig/ur
Tú hevur hug og evni at menna námsfrøðiliga arbeiðið á stovninum
- Tú hevur góð evni at samstarva og samskifta og megnar at virka fyri góðum samstarvi við foreldur, børn og starvsfelagar
- Tú ert ágrýtin og hevur hug og evni til at skapa ein fjølbroyttan, mennandi og tryggan gerandisdag fyri einstaka barnið
- Tú megnar at arbeiða sjálvstøðugt, og tekur ábyrgd og avgerðir, samstundis sum tú megnar at varðveita yvirlit, tá ið á stendur
- Tú ert kreativ/ur og bjóðar inn við hugskotum og aktivitetum
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelagið.
Talan er um 4 størv við starvsbyrjan 1. sept 2020 ella eftir nærri avtalu.
Størvini verða tíðaravmarkað sett fram til juli 2021.
MEIRA FÆST AT VITA
Hevur tú spurningar til størvini, kanst tú venda tær til Rikke Bak, stovnsleiðara, telefon 595533.
UMSÓKN
Umsókn saman við upplýsingum um útbúgving, viðmælum og royndum verður at senda til Tórshavnar kommunu á torshavn@torshavn.fo
Umsóknarfreistin er 17. august 2020


text:
Regin
2019-08-23 11:51
Ein tjóð stendur á fleiri lunnum, men berandi plankin er málið og mentanin. Hóast materiella vælferðin man vera trivaligari her enn flestu staðir í heiminum, bendir nógv á, at evnisbundnu virðini hava fult og treytaleyst tamarhald á okkum. Flokkarnir eru nú í neyðini farnir at kráma uppi á familjunum, og lova, við ongari fígging, tíansheldur nakrari trygd, at oysa meiri fæ og vælferð omanyvir eitt fólk, sum ikki megnar – ella rættari ikki ynskir ella tímir - at halda sær uppi við egnari uppdrift búskaparliga.
Tey veruligu virðini eru immateriel. Andlig. Tvey av teimum, alin av sama vaðmali kortini, eru mál og mentan okkara. Strongurin sum gongur ígjøgnum okkum øll. Grundtærið í tjóðini. Tað verðsliga kemur og fer, men fáa andligu virðini neyðugu bótina, áhaldandi, verða vit ikki tikin av fótum, líkamikið hvussu vindar úr verøld annars blása á okkum.
Havi júst lisið bókina “Heimurin, ið hvarv.” Kendi tónleikarin úr Leirvík, Knút Háberg Eysturstein, hevur skrivað, og Sprotin gav út. Um Regin Dahl, sum var ein óvanliga væl gávaður maður, - yrkjari og sangtónaskald. Hann hevði tað ikki frá fremmandum. Sonur próst Dahl og abbasonur bakara Hansen. Hann var partur av ættarliðnum, sum trein á pallin eftir fyrstu yrkjararnar og sangtónaskaldini í tjóðskaparbyltingini. M.a. yrkti hann í Beltisgyrði (1949) um Jóannes bónda: “Tú kveikti eld í faðir mín, tú kveikti eld í meg, tú gekst sum mikil ljósberi, lýsti okkum øllum veg.” Seinasta ørindi ljóðar: “Hagar streingja vit heiti várt, á hesum skilnaðarstað: Nú fylgja vit allir tíni rás, fram í heiðan dag!”
Bókin er – umvegis Regin - ein framúr lýsing av prosessini, sum tjóðskaparfólkini kveiktu, og hvønn týdning rørslan fekk fyri samleika okkara heilt fram til okkara dagar. Regin var útlagin stóran part av lívinum, men so væl kálvføddur í føroyskum mentanarjørðildi, at hann sjálvur gjørdist ein týðandi ljósberi í føroyskari yrking og ditto tónleiki.
Tá lógu Føroyar avbyrgdari enn nú. Fólk lurtaðu eftir Norðmanninum, Kalundborg og kanska BBC – ávirkanin uttaneftir var annars lítil. Í dag er allur heimurin knýttur saman í einum talgildum streingi – og tað nyttar lítið at seta forðingar upp ímóti ávirkanini og trýstinum, - tað finst bara ein leið á hesum mótinum: At díkja á kálvføðingina innanvert egin mørk. At dubba og at styrkja um mótstøðuføri. Ávirkanin uttaneftir er farin at merkjast, serliga í málbrúkinum, og her mega átøk gerast, tøk takast, skal móðurmálið ikki víkja fyri anglikansku innrásini, serliga, og donsku ávirkanini - sum altíð hevur verið.
Móðurmálsfrálæran skal gerast væl meiri munadygg, og málið má fáast á talgildar miðlar, serliga hesar sum børn og ungdómar nýta, nú tað meiri enn so hendir seg, at óvitar í ansingarstovnum samskifta á donskum ella enskum máli. Dugir tú ikki móðurmál títt til lítar - verður tað annað ella triðja málið - so er alt foykt burtur eftir stuttari tíð. Onnur avleiðing er, at tú missir samleikan, teg sjálvan, burtur, og so er onki eftir.
Nú hundraðtals milliónir krónur – um ikki milliardir – spola út í vallyftum í hesum døgum, til evnisbundin høpi, sum í ólukkumát fara at tyngja um rakstrarsíðuna hjá landi og kommunum, tekur ongin mentanararvin og støðu málsins upp á tungu. Kanska er tað ov lítisvert, at tosa um ein geira, sum krevur so lítið av fæi, serliga á rakstrarsíðuni. Nakað av rakstrarkrónum skal til. Í einum so nógv avmarkaðum marknaði er neyðugt at løna mentanararbeiðarum, tað gera onnur lond eisini – hóast væl størri enn okkara. Umframt tað eiga vit eftir einari langtíðarløguætlan – fyrst og fremst fyri berandi mentanarstovnar okkara – sum hava ein rakstur frammanundan – at fáa glið á bygging av Tjóðsavni, Landsbókasavni, Landsskjalasavni o.s.fr.
Tjóðleikhúsið skal byggjast í næsta valskeiði – og føroyingar eiga sjálvir at fíggja hendan meginskála. Líkamikið um stoltleikin stendur á Skálatrøð ella í Runavík, ið bæði verða partur av sama meginøki um eitt ár.
Tað kennist sum tjóðskaparrákið – ið m.a. helt einum manni sum Regini Dahl uppi í vindinum - er makað, kámað. Tí má nýggj kveiking til, skal mentanin og málið framvegis og frameftir verða trivaligi plankin, sum tjóðin stendur á. Foykist hann - foykjast vit, og tá er ikki so frægt av eimi eftir í øsku at til ber at vera ljósberi yvirhøvur.
Hetta er eitt samfelt mál, tjóðarlaðing, sum allir flokkar og allir tingmenn, valdir um hálva aðru viku, eiga at stuðla undir.
Gott val.


text:
Ábraham
Ábraham ella Abraham (hebraiskt אַבְרָהָם, Aḇrāhām), føðinavn Abram, er ein týðandi persónur úr Gamla Testamenti úr Bíbliuni, sum sær hann sum elsta ættfaðirin til tað ísraelska fólkið. Søgan um Ábraham stendur skrivað í 1. Mósebók, kap. 12-25, har hann saman við soni sínum Ísak og Jákup hoyrir til patriarkarnar, sum gjørdust ættfedrar til Ísraels 12 ættarbólkar. Ábraham er ein týðandi profetur hjá teimum kristnu, hjá jødunum og hjá muslimum. Í Islam er hann viðurkendur sum profetur, patriarkur og boðberi undir navninum Ibrahim.
Abraham var ein eftirkomari av soni Nóah Sem.[1][2] Kristin og muslimar trúgva, at Jesus var ein eftirkomari av Ábraham, og harumframt trúgva muslimar, at Muhammed var ein efterkomari gjøgnum Ismail.[3]
Tað er ein vaksandi konsensus millum bíbliugranskarar, at frágreiðingin í Fyrstu Mósebók um Ábraham hevur sín uppruna frá 500- og 400-talinum á.Kr.[4]
UpphavRætta
Ábraham var sonur Tarah og eftirkomari av soni Nóa Sem. Upprunaliga navn hansara var Abram, men hann varð seinni kendur sum Ábraham. Hann var giftur við hálvsystir sínari Sarai, seinni kend sum Sára (Sara). Hann hevði tveir brøður, sum kallaðust Nakor og Haran. Síðstnevndi doyði tíðliga og er faðir Lot.
Eftir at Sara var deyð, fekk hann seks synir við hjákonuni Ketura: Simran, Joksjan, Medan, Midian, Jisjbak og Sjuah. Ábraham verður mettur at vera ættfaðir bæði hjá ísraelittum, ísmaelittum, edomittum og midianittum.
Ábraham andaðist 175 ára gamal, og varð grivin í Makpela-holuni sum sambært Bíbliuni skal liggja í býnum Hebron við Vestara Áarbakka. Hetta er ein av orsøkunum til, at jødarnir ynskja at hava atgongd til býin.
KeldurRætta
- ↑ Nettbibelen: Første Mosebok 11:10-32 & 14:13
- ↑ Wilson, M. (1989): Our Father Abraham: Jewish roots of the Christian Faith ISBN 0802804233, ISBN 9780802804235, ss. 3, 4
- ↑ «About Islam», i: BibleInfo.com
- ↑ Blenkinsopp, Joseph (2009): Judaism, the First Phase: The Place of Ezra and Nehemiah in the Origins of Judaism, Wm. B. Eerdmans Publishing Company, s. 39


text:
ÍSF mælir til at steðga øllum ítróttavirksemi í tvær vikur
Ítróttasamband Føroya heitir á feløg og sambond innan ÍSF um fyribils at steðga øllum ítróttavirksemi í tvær vikur, eftir at Coronatiltøkini eru herd
Venjingar, dystir, kappingar og annars øll tiltøk í føroyska ítróttaheiminum – bæði innandura og uttandura – eiga at steðga fyribils í tvær vikur í øllum deildum og aldursbólkum.
Hesa áheitan sendir ÍSF ítróttafeløgum og sambondum, eftir at landsstýrið hevur hert corona-tiltøkini fyri at minka um smittavandan av corona/covid-19.
– Vit hava øll møguleika at taka ábyrgd, tí hvør einstakur kann gera sítt til at minka um smittuvandan. Eg heiti staðiliga á føroyska ítróttaheimin um, at taka støðuna í størsta álvara. Um vit vísa samfelagssinni og rættan hugburð, so megna vit nógv í hesi truplu støðu.
– Føroyskur ítróttur skal undir ongum umstøðum verða ein smittukelda. Við at steðga á nú, bindur føroyski tróttaheimurin um heilan fingur og er við til at basa smittuni, sigur Elin Heðinsdóttir Joensen, ÍSF-forseti.